Ўзбекистон ОТМларида кириш имтиҳонлари қандай ўтди - 01.08.2016, Sputnik Ўзбекистон\nЎзбекистон ОТМларида кириш имтиҳонлари қандай ўтди\nЎзбекистонда кириш имтиҳонлари қандай бўлганлиги ҳақида фоторепортаж. 01.08.2016, Sputnik Ўзбекистон\n16:24 01.08.2016 (янгиланди: 16:52 01.08.2016)\nЎзбекистонда кириш имтиҳонлари қандай бўлганлиги ҳақида фоторепортаж.\nҲар йил 1 август куни эрта тонгдан тушга қадар ҳамма жойда абитуриентлар ва уларнинг ҳаяжонли ота-оналари. Шаҳар йўловчи транспорти бугун тонг соат 4 дан ишни бошлаган. Олий таълим марказлари яқинидаги кўчаларга транспорт кириши таъқиқланган. ОТМ ҳудудидаги боғлар ва чойхоналар одамга тўлиб тошган.\n© СтрингерЎзбекистон ОТМларига кириш имтиҳонлари\nЎзбекистон ОТМларига кириш имтиҳонлари\n© СтрингерЎзбекистон ОТМларига кириш имтиҳонлари.\nЎзбекистон ОТМларига кириш имтиҳонлари.


9-сон 08.01.2004. Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш тўғрисида\nҲужжат 13.07.2004 00 санаси ҳолатига\n1.08.00.00.00 Уй-жой қонунчилиги. Коммунал хўжалик / 08.03.00.00 Коммунал хўжалик / 08.03.03.00 Газ таъминоти;\n2.09.00.00.00 Тадбиркорлик ва хўжалик фаолияти / 09.20.00.00 Энергетика / 09.20.03.00 Газтаъминоти]\nЎзбекистон Республикаси Вазирлар Маҳкамасининг «Республика газ таъминотини бошқариш тизимини такомиллаштириш чора-тадбирлари тўғрисида» 2003 йил 2 октябрдаги 421-сон қарорига мувофиқ Вазирлар Маҳкамаси қарор қилади:\n2. Мазкур қарорнинг бажарилишини назорат қилиш Ўзбекистон Республикаси Бош вазирининг биринчи ўринбосари К.Н. Тўлаганов зиммасига юклансин.\n2004 йил 8 январь,\n2004 йил 8 январдаги 9-сон қарорига\n1. Вазирлар Маҳкамасининг «Табиий газ етказиб бериш ва унинг учун ҳисоб-китоб қилиш тизимини такомиллаштириш тўғрисида» 1999 йил 21 сентябрдаги 439-сон қарорида:\n«Энергетика ва электрлаштириш вазирлиги» сўзлари «Ўзбекэнерго» давлат-акциядорлик компанияси» сўзлари билан алмаштирилсин;\n1, 3, 8 ва 10-бандлар чиқариб ташлансин;\nI бўлим номидаги «Ўзкимёсаноат» уюшмаси» сўзлари «Ўзкимёсаноат» давлат-акциядорлик компанияси» сўзлари билан алмаштирилсин;\nI бўлимдан 1, 3, 6-9, 11-17-бандлар чиқариб ташлансин;\nII бўлимдан 3, 5 ва 6-бандлар чиқариб ташлансин;\nIII ва V бўлимлар чиқариб ташлансин.\n2. Вазирлар Маҳкамасининг 2000 йил 10 январдаги 8-сон қарори (Ўзбекистон Республикаси ҚТ, 2000 й., 1-сон, 2-модда) билан тасдиқланган Ўзбекистон Республикаси истеъмолчиларига газ етказиб бериш қоидаларида:\nа) 1.1-банддаги «газ билан таъминловчилар ва газ сотувчи ташкилотлар» сўзлари «газ узатиш ва ҳудудий газ таъминоти корхоналари» сўзлари билан алмаштирилсин;\nтўртинчи хатбошидаги «газ билан таъминловчи» сўзлари «газ узатувчи» сўзлари билан алмаштирилсин;\nолтинчи хатбошидаги «газ тақсимловчи ташкилот» ва «аҳолига» сўзлари тегишли равишда «ҳудудий газ таъминоти корхонаси» ва «истеъмолчиларга» сўзлари билан алмаштирилсин;\nв) 3.1-банднинг иккинчи хатбошидаги «Макроиқтисодиёт ва статистика» сўзлари «Иқтисодиёт» сўзи билан алмаштирилсин;\nг) 3.2-банддаги «газ тақсимловчи, газ сотувчи ташкилотлар» сўзлари «ҳудудий газ таъминоти корхоналари» сўзлари билан алмаштирилсин;\nд) 3.3-банддаги «газ тақсимловчи, газ сотувчи ва газ билан таъминловчи ташкилотларга» сўзлари «газ узатиш ташкилотларига ва ҳудудий газ таъминоти корхоналарига» сўзлари билан алмаштирилсин;\nе) 3.4-банднинг тўртинчи хатбошидаги «Энергетика ва электрлаштириш вазирлигининг» сўзлари «Ўзбекэнерго» давлат-акциядорлик компаниясининг» сўзлари билан алмаштирилсин;\nж) 4.3-банднинг охирги хатбошидаги «Бошкоммунгаз» бошқармасининг газ сотувчи ташкилотларига» сўзлари «ҳудудий газ таъминоти корхоналарига» сўзлари билан алмаштирилсин;\nз) 4.5-банддаги «газ билан таъминловчи» сўзлари «газ узатиш ташкилоти билан келишган ҳолда ҳудудий газ таъминоти корхонаси» сўзлари билан алмаштирилсин;\nи) 4.6-банддаги «газ тақсимловчи ва газ сотувчи ташкилотлар» сўзлари «ҳудудий газ таъминоти корхонаси» сўзлари билан алмаштирилсин;\nк) 4.7-банддаги «газ билан таъминловчи, газ тақсимловчи ва газ сотувчи ташкилотлар» сўзлари «газ узатиш ташкилоти ва ҳудудий газ таъминоти корхоналари» сўзлари билан алмаштирилсин;\nл) 4.8-банднинг биринчи хатбошидаги «Газ тақсимловчи ташкилотлар», «Энергетика ва электрлаштириш вазирлигининг», «газ билан таъминловчи ва газ сотувчи» сўзлари тегишли равишда «ҳудудий газ таъминоти корхоналари», «Ўзбекэнерго» давлат-акциядорлик компаниясининг», «газ узатиш ташкилоти» сўзлари билан алмаштирилсин;\nбиринчи хатбошидаги «газ билан таъминловчи, газ тақсимловчи ва газ сотувчи ташкилотлар» сўзлари «газ узатиш ташкилотлари ва ҳудудий газ таъминоти корхоналари» сўзлари билан алмаштирилсин;\nиккинчи хатбошидаги «Газ билан таъминловчи ташкилотлар» сўзлари «Ҳудудий газ таъминоти корхоналари» сўзлари билан алмаштирилсин;\nн) 4.10-банддаги «Газ билан таъминловчи ташкилот» сўзлари «Ҳудудий газ таъминоти корхоналари» сўзлари билан алмаштирилсин;\nбиринчи хатбошидаги «газ билан таъминловчилар, газ тақсимловчилар ва газ сотувчи ташкилотлар» сўзлари «газ узатиш ташкилоти ва ҳудудий газ таъминоти корхонаси» сўзлари билан алмаштирилсин;\nиккинчи хатбошидаги «газ сотувчи ташкилот» сўзлари «ҳудудий газ таъминоти корхонаси» сўзлари билан алмаштирилсин;\nбиринчи хатбошидаги «Газ билан таъминловчи ташкилот» сўзлари «Ҳудудий газ таъминоти корхонаси» сўзлари билан алмаштирилсин;\nр) 4.14-банддаги «газ билан таъминловчи, газ тақсимловчи ва газ сотувчи ташкилотлар» сўзлари «газ узатиш ташкилоти ва ҳудудий газ таъминоти корхонаси» сўзлари билан алмаштирилсин;\nс) 4.15-банддаги «газ билан таъминловчи, газ сотувчи ташкилотлар» сўзлари «газ таъминоти ташкилоти, ҳудудий газ таъминоти корхонаси» сўзлари билан алмаштирилсин;\nт) 5.2-банддаги «(газ билан таъминловчи ташкилот) томонидан газ тақсимловчи, газ сотувчи ташкилотларга» ва «(газ билан таъминловчи ташкилот)» сўзлари тегишли равишда «(газ узатиш ташкилоти) томонидан ҳудудий газ таъминоти корхонасига» ва «(газ узатиш ташкилоти)» сўзлари билан алмаштирилсин;\nу) 5.3-банддаги «газ сотувчи ташкилот» сўзлари «ҳудудий газ таъминоти корхонаси» сўзлари билан алмаштирилсин;\nф) 6-бўлим номидаги «газ тақсимлаш, газ билан таъминлаш ва газ сотувчи ташкилотлар» сўзлари «газ узатиш ташкилоти ва ҳудудий газ таъминоти корхоналари» сўзлари билан алмаштирилсин;\nх) 6.2-банднинг биринчи хатбошидаги «Газ етказиб берувчи:» сўзлари «Газ узатиш ташкилоти ва ҳудудий газ таъминоти корхоналари:» сўзлари билан алмаштирилсин;\nц) 6.4-банддаги «газ билан таъминловчи» сўзлари «газ узатувчи» сўзлари билан алмаштирилсин;\nч) 6.5 ва 6.6-бандлардаги «газ билан таъминловчи, газ тақсимловчи, газ сотувчи ташкилот» сўзлари «газ узатиш ташкилоти, ҳудудий газ таъминоти корхонаси» сўзлари билан алмаштирилсин;\nш) 6.7-банддаги «Газ сотувчи ва газ тақсимловчи ташкилот» ва «газ билан таъминловчи ташкилот» сўзлари тегишли равишда «Ҳудудий газ таъминоти корхонаси» ва «Газ узатиш ташкилоти» сўзлари билан алмаштирилсин;\nў) 7.1-банддаги «газ билан таъминловчи, газ тақсимловчи ва газ сотувчи ташкилот» сўзлари «газ узатиш ташкилоти, ҳудудий газ таъминоти корхонаси» сўзлари билан алмаштирилсин.\n(3-банд Ўзбекистон Республикаси Вазирлар Маҳкамасининг 2004 йил 13 июлдаги 328-сон қарори билан ўз кучини йўқотди— Ўзбекистон Республикаси Қонун ҳужжатлари тўплами, 2004 й., 28-сон, 322-модда)\n4. Вазирлар Маҳкамасининг «Аҳолига коммунал хизмат кўрсатишни такомиллаштиришга доир қўшимча чора-тадбирлар тўғрисида» 2001 йил 18 апрелдаги 178-сон қарори (Ўзбекистон Республикаси ҚТ, 2001 й., 4-сон, 23-модда) 8-бандининг учинчи хатбоши ва ушбу қарорга 2-илова ўз кучини йўқотган деб ҳисоблансин.\n5. Вазирлар Маҳкамасининг «Нефть маҳсулотлари билан таъминлаш тизимини ва уларни сотишда ҳисоб-китоб қилиш механизмини янада такомиллаштириш тўғрисида» 2003 йил 19 майдаги 225-сон қарори (Ўзбекистон Республикаси ҚТ, 2003 й., 5-сон, 38-модда) 8-бандининг тўртинчи хатбошидаги «Бошкоммунгаз» корхонаси корхоналари» сўзлари «Ўзкоммунхизмат» агентлигининг ҳудудий газ таъминоти корхоналари» сўзлари билан алмаштирилсин.\n(Ўзбекистон Республикаси Қонун ҳужжатлари тўплами,2004 й., 1-2-сон, 15-модда; 28-сон, 322-модда; 37-сон, 411-модда)


Рўза тутишингиз яхшироқдир\nСиз шу ердасиз: Бош саҳифа Тафсир Рўза тутишингиз яхшироқдир\n“Эй, имон келтирганлар, тақволи бўлишларингиз учун сизлардан олдинги (уммат)ларга фарз қилингани каби сизларга ҳам рўза тутиш фарз қилинди, саноқли кунларда. Бас, сизлардан кимки бемор ёки сафарда бўлса, саноғи бошқа кунлардандир. Мадори етмайдиганлар зиммасида бир мискин кимсанинг (бир кунлик) таоми фидядир. Кимки ихтиёрий равишда зиёда хайр қилса (лозим бўлганидан ортиқ фидя берса), ўзига яхши. Агар билсангиз, рўза тутишингиз (фидя бериб тутмаганингиздан) яхшироқдир” (Бақара, 183 – 84).\nРўза диннинг асосий рукнларидан бири бўлиб, нафси аммора у билан тарбияланади, ёмонлик истаган ҳирслар сокинлик топади. Рўза кун бўйи ейиш-ичиш ва аёли билан жинсий алоқа қилиш каби истаклардан нафсни тийишдан иборат курашдир. Ҳаётнинг лаззатини, ироданинг қийматини англаб етишга хизмат қиладиган рўза, айни пайтда, илоҳий амрлар ичида нафсга энг оғир келадиган амалдир. Шунинг учун ҳам Аллоҳ ўз ҳикмати билан даставвал намоз, сўнг закот хусусидаги буйруқларни нозил этган. Шундан кейингина рўза тутиш ҳақидаги амр етиб келган. Бу билан мукаллаф бандаларнинг диний ҳукмларга аста-секин кўникиб боришлари таъминланган.\nПайғамбаримиз (с.а.в.) Мадинага ҳижрат қилганларидан сўнг дастлаб нафл сифатида ойда уч кун ва ашуро кунида рўза туардилар. Бу илк рўза ҳисобланарди. Ҳижратдан бир йил ўтиб, қибла ўзгарганидан кейин шаъбон ойида рамазон рўзаси фарз қилинди.\nЮқоридаги ояти карималардан маълум бўладики, Аллоҳ таоло биздан олдин ўтган умматларга ҳам рўзани фарз қилган. Масалан, Одам (а.с.)га бийз кунлари (ойнинг 13-14-15 кунлари), Мусо (а.с.)нинг қавмларига эса ашуро кунлари рўза тутишни буюрган. Бу хусусни тасдиқловчи ҳадиси шариф ҳам мавжуд. Унда айтилишича, Аллоҳ аввал яҳудийларга рамазон ойида рўза тутишни буюрган. Ўшанда рўза йилнинг энг иссиқ кунларига тўғри келгани учун, улар кўп ва қаттиқ қийналдик деб, бошқа ойга кўчирганлар. Бунинг устига нафслари Худо буюрганини тњкис бажаришга тоқат топмади: фақат гўшт ва шунга њхшаш егуликлардан њзларини тийишни кифоя билдилар, тутган рњзалари шундан иборат бўлди. Худо кейинчалик насронийларга ҳам рамазон ойида ана шундай рўзадор бўлишни буюрган. Улар ҳам иссиқни рњкач қилдилар, бошқа баҳоналарни кўрсатдилар, рўзанинг ойи ва тартибларини ўз билганларича ўзгартирдилар.\nРамазон арабча “ар-рамад” деган сўздан олинган бўлиб, қуёш ҳароратининг жуда исиб, қайнаб кетишини англатади. “Рамазон” дейилишига сабаб, бу ойда гуноҳлар куйдирилади, ёндириб йўқ қилиб юборилади. Уларни ёндириб, кул қиладиган нарса солиҳ амаллардир. Бу ҳақда Имом Замахшарий шундай деган: “Ҳар бир ойни номлаш вақтида унинг ўзига хос хусусияти, белгиси эътиборга олинган. Рамазон ойи эса йилнинг энг иссиқ кунларида келар эди. Шу боис ҳам уни жуда иссиқ, жазирама маъносига яқин “рамазон” сўзи билан атаганлар”.\nЎзбек тилига “рўза” деб таржима қилинадиган “савм”, “сиям” сўзи луғатда нафснинг истакларидан ўзини ти-йишни билдиради. Истилоҳий маъноси эса ният қилиб, нафснинг энг катта истаклари қаторига кирувчи ейиш-ичиш ва жинсий алоқа каби зарурий эҳтиёжлардан кун бўйи тийилишдир.\nРўза шаҳватни кесади, нафснинг ҳою-ҳавасларини мағлуб қилади. Турли ёмонликлардан, туғёнга кетишдан сақлайди. Рўза тутмаганлар шаҳватли орзулар қўлида ўйинчоқ бўлиб, ақлу иродаларини бошқара олмаганлари, жозибадор келувчи гуноҳлар тўрига ўралашиб қолганлари ҳолда, рўзадорлар, аксинча ақлу ирода, майлу хоҳишларига тўла ҳокимлик қила оладилар. Шунинг учун ҳам\nРасулуллоҳ (с.а.в.) нафслари ғолиб келувчи кимсаларга рўза тутишни тавсия қилар эканлар.\nБулардан ташқари, рўзанинг тиббий жиҳатдан баданга фойдалари ҳам бугун барчага яхши маълум. Аммо бу фойдалар рўзанинг фарз бўлиши сабаби ва ҳикмати ҳисобланмайди. Рўза фарз бўлишининг асл ҳикмати Аллоҳнинг амрига бўйинсуниш орқали бандаликнинг завқини тотиш, руҳни риё асоратларидан поклаб, қувват ва ихлосни ошириш ҳамда ўзини бевосита Аллоҳнинг ҳимоясига топшириш учун нафсига жиҳод қилишдир.\n“...саноқли кунларда”. Яъни, сизга фарз қилинган рўза йилнинг саноқли кунларида – ўн икки ойдан фақатгина бир ойидадир. Ҳамда сизнинг саломатлигингизга зиён келтирмайдиган, тоқатингизни тоқ қилмайдиган шаклда, узрли бўлсангиз маъзур кўрилиб, енгиллик беришни кўзда тутилган ҳолатда буюрилгандир.\n“Бас, сизлардан кимки бемор ёки сафарда бўлса, саноғи бошқа кунлардандир”. Бу ўринда юқорида мазкур бўлган енгилликлардан бири ҳақида сўз бораётир: агар рўза тутиш сиҳатингизга жиддий зарар етказадиган даражада бемор эсангиз ёки сафарда бўлсангиз, рўза тутмасликка рухсат берилади. Соғайгач ёки сафардан қайтганингиздан кейин, неча кун рўза тутолмаган бўлсангиз, шунча кун тутиб, зиммангиздаги фарз қазосини адо этасиз.\nОятнинг мана бу қисмида ҳам меҳрибон Раббимиз марҳамати туфайли бизга енгиллик беришда давом этади: “Мадори етмайдиганлар зиммасида бир мискин кимсанинг (бир кунлик) таоми фидядир”. Оят нозил бўлган пайтлар одамлар уни бошқача фаҳмлашган. Бу борада Ибн Абу Лайлодан қуйидагилар ривоят қилинади: “Рамазон рўзаси фарз қилинган дастлабки пайтда одамлар ҳали бунга кўникмаган эдилар. Уларга кун бўйи оч юриш жуда оғир келарди. Шунинг учун рўза тутолмаганлар “Мадори етмайдиганлар...” қисмига асосланиб, бир камбағални тўйдириш билан ўзларини фарзни адо этган деб ҳисоблайдиган бўлдилар. Кейин “Сизлардан ҳар ким у ойга шоҳид бўлса рўза тутсин”, деган оят нозил бўлди. Шу билан рўза тутмай фидя беришга рухсат фақат беморлар ва мусофирларгагина тегишли бўлиб қолди. Қолган барчамиз рўза тутишга буюрилдик”.\nАммо “Мадори етмайдиганлар” қаторига жуда ҳам қартайиб, рамазон очлигига тоқати етмай қолган кишилар ҳам киришига кўпгина муфассирлар иттифоқ қилишган.\n“Кимки ихтиёрий равишда зиёда хайр қилса (лозим бўлганидан ортиқ фидя берса), ўзига яхши”. Энди ҳар ким кўнгилли равишда буюрилганидан ортиқроқ фидя берса ёхуд ҳам фидя бериб, ҳам рўза тутса, ўзи учун яна-да яхшироқдир.\n“Агар билсангиз, рўза тутишингиз (фидя бериб тутмаганингиздан) яхшироқдир”. Яъни, гарчи қийин бўлса ҳам фидя бергандан ёки қазо қилгандан кўра вақтида рўза тутганингиз ўзингиз учун афзалдир. Агар рўзанинг фазилатини билганингизда эди, албатта рўза тутмаслик жоиз бўлган вазиятларда ҳам тутган бўлардингиз.\n2015 йил 4 июнда эълон қилинган 2093 марта кўрилган


МАҚСАДИМИЗ ТУМАНИМИЗ ДЕҲҚОНЛАPИГА МЕЪЁPДАГИ СУВНИ ЕТКАЗИБ БЕPИШДИP - AmuNews.uz - энг сўнгги янгиликлар\nМАҚСАДИМИЗ ТУМАНИМИЗ ДЕҲҚОНЛАPИГА МЕЪЁPДАГИ СУВНИ ЕТКАЗИБ БЕPИШДИP\nЎзбекистон Pеспубликаси Президентининг 2018 йил 17 апрелдаги ПҚ-3672 сонли “Ўзбекистон Pеспубликаси сув хўжалиги вазирлиги фаолиятини ташкил этиш чора-тадбирлари тўғрисида”ги Қарорига асосан Манғит-Назархон ирригация тизими бошқармаси Қорақалпоғистон Pеспубликаси Сув хўжалиги вазирлигининг 2018 йил 11 июлдаги 23-сонли буйруғи билан Амударё тумани Ирригация бўлими сифатида қайта ташкил этилди.\nТуманимиз иқтисодиётида аграр соҳа муҳим ўрин тутади. Қишлоқ хўжалик экинларининг ўз вақтида меъёрдаги сув билан таъминланиши эса мўл ҳосил гарови. Шундан келиб чиқиб, тумандаги сув истеъмолчилари Упрадик тизимининг Гурлан, Қиличбой, Қипчоқ-Басу веткалари ва дарёда жойлашган насос станциялари орқали сув билан таъминланади.\nСув билан таъминлаш, сувдан фойдаланишни назорат қилиш Амударёнинг чап қирғоғида Шихжамол, Қиличбой, Тош ёп, Манғит, Қипчоқ бўлимлари, Амударёнинг ўнг қирғоғида Назархон бўлими томонидан амалга оширилмоқда.\nҳисобида 296 км.дан зиёд узунликдаги хўжаликлараро каналлар, 271 та гидротехник иншоот, 135 та гидропост, 316 та сув чиқариш нуқталари, 6 та экскаватор, 3 та бульдозер, 6 та ер қазиш кемаси (земснаряд) мавжуд.\nБўлимимиз туманимизнинг 39597 гектар суғориладиган ер майдонларини сув билан таъминлашга хизмат кўрсатади.\nТуманимизда ички хўжалик каналлари узунлиги 1342 км. бўлиб, уларда 517 дона гидротехник иншоот, 510 дона гидропост, 1095 дона фермерларнинг бош сув олиш қулоқлари мавжуд бўлиб, уларнинг фаолияти доимий назоратимизда.\nйил вегетация даврида 39463 гектар физик майдонда суғориш ишлари режалаштирилди. Бунинг учун вегетация даврига туман чегарасида 544 млн. м3 сув ажратилиб, шу кунгача 125 млн. м3 сув етказиб берилди. Натижада туман бўйича 44895 гектар ерда суғориш ишлари амалга оширилди. Бунинг 11208 гектари буғдойзор, 15962 гектари томорқа, 17725 гектари бошқа экинлар ҳисобланади. йил ҳосили учун туман бўйича 3350 гектар майдондаги кузги буғдойзорлар 6 марта суғорилди.\nСув йўлларини вақтида тозалаб туриш – сув исрофгарчилигининг олдини олишга, меъёрдаги сувнинг ўз вақтида етказиб берилишига хизмат қилади. Шуни инобатга олиб, 2019 йилнинг шу кунигача 29 км.дан зиёд узунликдаги хўжаликлараро каналларда тозалаш ишлари олиб борилди.\nХўжаликлараро каналлардаги гидротехник иншоотларни таъмирлаш режаси жорий йил учун 12 дона бўлиб, шу кунгача 5 дона гидротехник иншоот, 3 дона гидропост таъмирланди.\nИчки хўжалик каналларида 300 км. шундан 90 км. узунликда механизм ёрдамида, 210 км. узунликда қўл кучи билан тозалаш ишлари режалаштирилган бўлиб, амалда шу кунгача 173 км.дан зиёд узунликда, шундан 54 км.дан зиёд узунликда механизм ёрдамида, 118 км.дан зиёд узунликда қўл кучи билан тозалаш ишлари олиб борилди.\nИчки хўжалик каналларидаги 40 дона гидротехник иншоотларни таъмирлаш режаси белгиланган эди, амалда 20 дона гидротехник иншоот, 46 дона гидропостлар таъмирланди. Фермерларнинг 45 дона сув олиш қулоқлари жиҳозланди.\nТозалаш ишларига хўжаликлараро каналларда 2 та экскаватор, 2 та земснаряд, ички хўжалик каналларида тозалаш ишларига 3 та экскаватор, 51 нафар одам жалб қилинди. Мақсадимиз туманимиз деҳқонларининг экин майдонларига ўз вақтида меъёрдаги сувни етказиб беришдир.\nСуратда: (чапдан) сувчи Кенжабой Алланиёзов, фермер хўжалик иш юритувчиси\nБаҳром Алламбергеновлар ғўза ниҳолларини суғориш жараёнида.


Сув балосидан асрасин! - www.ziyouz.uz\nБош саҳифа ЯнгиликларСув балосидан асрасин!\nКўпчилик янги йилни кутиб олиш ва уни кўнгилдагидек қилиб ўтказиш ниятида юрган бир пайтда ОАВларда тарқалган бир хабар ҳаммани карахт ҳолга солиб қўйди. «Вой ёмон бўлибди, янги йил арафасида-я, шунча одам ўлибди» деган бир-биридан хавотирли ва ваҳимали гап-сўзлар тарқала бошлади.\nҲа, Жанубий Осиё давлатлари устига ёпирилган кучли тўфон шу кунгача 150 мингга яқин кишилар ҳаётига зомин бўлди. Яна минглаб одамлар эса, табиатнинг бу инжиқлиги сабаб уй-жойсиз қолди.\nСунамилар тарихига назар ташлар эканмиз, 1998 йилнинг 17 июльида Папуа-Янги Гвинея ороллари Шимолий соҳили ёнида кучли зилзила рўй берганини ва бу кучли тсунамини келтириб чиқарганлигини айтиб ўтишимиз керак. Ўшанда 2000 киши қурбон бўлган, минглаб аҳоли бошпанасиз қолганди.\n1976 йил 16 август куни даҳшатли катта тўлқин Филиппиндаги Моро кўрфазида 5 мингдан ортиқ кишининг умрини тугатган. 1964 йил 28 мартда Аляска қирғоғи яқинида кучли зилзила бўлди. Сунами учта қишлоқни ер юзидан супуриб ташлади, 107 киши ҳалок бўлди. 1960 йилнинг 22 майи Тинч океанида вужудга келган 17 метрлик тсунами кўпчиликнинг эсида қолди. Чилида мингга яқин, Гавайя оролларида 61 киши кўз юмди. Филиппинда, Окинава ва Японияда иншоотлар вайрон бўлди. 1896 йил 15 июль. Япония аҳолисининг 26 минги баландлиги 20 метрдан ошган тсунами туфайли бу ёруғ олам билан хайрлашган.\nСўнгги 40 йилликнинг энг даҳшатли табиий офати деб аталаётган тсунамидан зарар кўрганлар ва кўраётганлар кундан-кун кўпаймоқда. Ушбу табиий офат қандай экологик муаммоларни келтириб чиқаради? Ундан зарар кўрган давлатларда энди қандай муаммолар пайдо бўлади?\nБиринчи муаммо шундаки, буни Жаҳон Соғлиқни сақлаш ташкилоти ҳам ҳар лаҳзада таъкидлаб турибди, агар жасадлар вақтида кўмильмаса ёки куйдирилмаса, у ерда турли юқумли касалликлар кўпайиши, бунинг оқибатида яна минглаб кишилар бу дунё билан хайрлашиши мумкин. Тоза ичимлик суви, дори-дармонлар етказилмас экан, ўша ерда турли зарарли ҳашоратларнинг кўпайиши эҳтимоли юқорилигича қолаверади.\nТабиий офат келтирган яна бир зарар, у энг қадимий қабила ҳисобланган негритларнинг ер юзидан бутунлай супуриб ташлаганидир. Негритларнинг йўқ бўлиб кетиши инсоният ва илм-фан учун катта йўқотиш бўлади, деб хабар бермоқда ахборот агентликлари.\nСунами нафақат табиий офат, балки у иқтисодий офат ҳамдир. Жанубий Осиё мамлакатларининг тсунамидан зарар кўрган давлатлари раҳбарлари бу ҳудудларда иқтисодий вазият ҳам кескин даражада ёмонлашганлигини, иқтисодий кўрсатгичлар тсунами туфайли тушиб кетганлигини билдирмоқда. Жаҳон ҳамжамияти бу фалокат оқибатларини бартараф этиш учун 250 миллиард доллар сарфлаш кераклиги тўғрисида айтмоқда.\nЖаҳон банки эса, фожеадан жабр кўрганлар учун 250 млн. ажратди. Деярли ҳамма мамлакатларда қатор хайрия марафонлари, хайрия кечалари ўтказилиб, тсунамидан зарар кўрганларга ёрдам бериш жамғармаси ҳисобига пул ишланмоқда.\nТабиий офат ўз номи билан табиий. Унинг қаршисида одамзот ожиз ва нотавон бўлиб қолади. Жанубий Осиё давлатларида бўлган кучли тўфон ҳам инсониятнинг қанчалик кучсиз эканлигини яна бир бор исботлади.\nМақолага нуқта қўйишдан аввал халқимизнинг «ўт балосидан, сув балосидан асрасин» деган гапи беҳикмат эмаслигини айтиб ўтмоқчи эдик.\nТошкент молия институти доценти,\nТошкент молия институти талабаси\n← Аввалги Аввалги Жанубий Осиё: Қурбонлар кундан-кун кўпаймоқда\nКейинги → Кейинги: Дунёнинг энг бой кишилари (Forbes 2004)


Иван Йосович: “Мавсумни юқори ўринларда якунлашимизга ишонаман. Мухлисларсиз қаерда ўйнашимизни фарқи йўқ” / CHAMPIONAT.asia\n02:10ЕЧЛ. "Ливерпуль" – "Мидтьюлланд" 1:0 (матнли трансляция) 4 02:02"Барселона" Бартомеунинг истеъфоси ҳақидаги хабарларни тасдиқлади 2 01:24Марко ван Бастен: Ван де Беек "Манчестер Юнайтед"га ўтмаслиги керак эди 2 01:14ЕЧЛ. "Боруссия М" — "Реал" (онлайн ҳисоб) 9 01:10Роналду "Барселона" билан ўйнамайди 6 01:00ЕЧЛ. "Марсель" — "Ман Сити" (онлайн ҳисоб) 3 01:00ЕЧЛ. "Атлетико" ва "Аякс" иштирокидаги ўйинлар старт олди (онлайн ҳисоб) 0 00:54ЕЧЛ. "Бавария" Москвада ғалаба қозонди 15 00:49"Шахтёр" - "Интер" учрашувида ғолиб номи аниқланмади 9 00:34Breaking: "Барселона" президенти истеъфога чиқди 13 00:25Olamsport: Хабиб жароҳатини кўрсатди, Маҳмуд Мурадовнинг тайёргарлиги ва бошқа хабарлар 0 00:17"Эвертон" яна бир колумбиялик футболчини харид қилиши мумкин 0 00:07ЕЧЛ. "Ман Сити" ва "Порту"нинг бошланғич таркиби билан танишинг 0 23:58ЕЧЛ. "Ливерпуль", "Аякс" ва "Аталанта"нинг асосий таркиби эълон қилинди 1 23:55ЕЧЛ. "Реал" ва "Атлетико"нинг асосий таркиби маълум бўлди! 2\nИван Йосович: “Мавсумни юқори ўринларда якунлашимизга ишонаман. Мухлисларсиз қаерда ўйнашимизни фарқи йўқ”\n25 сен 14:44\nТеглар : Қўқон-1912Иван Йосович\nБахтиёр Ашурматов мураббийлигидаги “Қўқон-1912” жамоаси иккинчи даврани бир қатор очколарни йўқотиш билан бошлади.\nБиз бу борада ва бўлажак ўйинлар ҳақида жамоанинг сербиялик футболчи Иван Йосовичнинг фикрлари билан қизиқдик.\n“Биринчи даврани жуда яхши ўтказдик. Натижа ҳам ёмон бўлмади. Иккинчи даврани эса аксинча ёмон бошладик, ўйин жиҳатдан мағлуб бўлмаган бўлишимиз мумкин. Лекин, футболда натижа муҳим аҳамият касб этади. “Бухоро” билан ўйинда оҳирги дақиқаларда гол ўтказиб аламли дуранг қайд этдик. Бу футболдан бўлиб турадиган ҳолат ҳисобланади. Жамоамизда ажойиб ва ўз ишининг усталари фаолият юритади. Биз бу ҳолатдан чиқиб кетишимизга ишонаман. Олдинда ўйинлар кўп, керакли очколарни йиға оламиз. Жамоамиз аҳил ва иноқ, кейинги ўйинларда ижобий натижа қайд этиш учун ҳаракат қиламиз. Бўлажак рақибимиз “Бунёдкор” ёмон жамоа эмас, ўзига яраша кучли томонлари бор.\n“Суғдиёна” билан ўйинда тезкор гол ўтказиб юбордик. Шундан сўнг ўйин назоратини қўлга олдик, тўпни назорат қилдик. Рақиб биринчи бўлимда иккита вазият яратди ва шунча гол урди. Бу эса уларга руҳий томондан устунлик бериши тайин эди. Иккинчи бўлимда “Суғдиёна” жамоаси қандай шедевр гол урганини кўрдингиз. Қизил карточка ҳам зараримизга ишлади.\nИшонаманки, навбатдаги учрашувларда ҳаммаси яхши бўлади. Омад ҳам бизга кулиб боқишига умид қилиб қоламан. Жамоадаги футболчиларнинг руҳий ҳолати яхши, кайфият аъло даражада. Биз олдиндаги ўйинларда ўз даражамизни кўрсатишимиз керак.\nЎзбекистондаги дебют мавсумим ҳақида, ҳар бир ўйинда муросасиз кураш кечмоқда, очко учун ҳар бир жамоа ҳаракат қилмоқда. Мен ва жамоам учун ҳам мавсум яхши ўтяпти. Йўқотилган очколарни ҳисобга олмаса албатта. Қўқон жамоасини юқори ўринларга кўтарилиши учун ёрам бериш бош мақсадим ҳисобланади. Ўзимнинг яхши ўйинларим билан барчада ижобий таассурот қолдирмоқчиман.\nКарантин туфайли ҳали Ўзбекистон билан тўлиқ танишиб чиқмадим. Фақат жамоамиз билан ўйинларга борганда бироз шаҳарни томоша қилдим. Тошкент ажойиб ва чиройли шаҳар экан. Самарқанд ва Бухоро ҳақида ҳакм худди шундай фикрдаман.\n“Қўқон-1912” 2-6 ўринлар учун кураш олиб боради. Агарда шу ўринлардан бирини эгалласак мавсумни юқори нотада ўтказган бўламиз.\nМухлисларсиз ўйнаётганимиз ачинарли албатта. Аммо, вазият шунақа. Улар бизнинг 12-ўйинчимиз ҳисобланади. Пандемия шароитида ўйнашга ҳамма кўникиб бормоқда. Бошқа иложимиз ҳам йўқ. Мухлисларсиз қатта ўйнашимизни фарқи йўқ. Шахсан ўзимга Тошкентда ўйнаш ёқди. Нейтрал майдонда икки жамоада ҳам имконият бир хил бўлади”,- дейди Йосович.\nБахтиёр Ашурматов: "Холмуҳаммедовга пенальти борасида рақобат қиладиган футболчи дунёда жуда кам" 34\n25 сен 15:18:55\nVaniya zo‘r himoyachi chiqdi. Qani endi buni yoniga Darko Gojkovic bilan Milan Spremo ham qo‘shilsa super bo‘lardi. Keyingi yildan Javohir Sidiqovni ham kutib qolamiz. Omad\n25 сен 15:35:26\nЭнди Янги Сиддик,овлар керак.


Тошкентни “сув босишига” сабаб нима? – Ҳокимлик баёнот билан чиқди - 14 Мая 2018 - www.SheJoT.CoM\nГлавная » 2018 » Май » 14 » Тошкентни “сув босишига” сабаб нима? – Ҳокимлик баёнот билан чиқди\nТошкентни “сув босишига” сабаб нима? – Ҳокимлик баёнот билан чиқди\nТошкентда ёғадиган ёмғир кўп ҳолларда кун сайин чирой очиб бораётган пойтахтнинг доғларини юзага чиқаради. Кеча, 13 май куни ҳам шундай бўлди.\nТошкентда ёғган навбатдаги кучли ёмғир сабаб шаҳарнинг кўплаб қисмида, ҳатто, марказий кўчаларида кўлмаклар ҳосил бўлди. Сув тўпланиб, нафақат пиёдалар, балки автомобиллар ҳаракатланиш чекланди. Мазкур ҳолат юзасидан Тошкент шаҳар ҳокимияти баёнот билан чиқди. Унда шундай дейилади:\n"Савол туғилади, нима сабабдан бундай ҳолат юзага келади, уни бартараф этиб бўлмасмикин? Бунинг сабаблари кўп. Масалан ёмғир-қор сувларини тортиб кетишга мўлжалланган шаҳарнинг дренаж-лоток тизими жорий ҳолати табиат инжиқликлари олдида ожиз қолмоқда. Бунинг учун Тошкент шаҳар ҳокимлиги шаҳримиз аҳолиси ва меҳмонларидан узр сўрайди.\nТошкент шаҳар ва туман ҳокимликлари режасига кўра бунёд этилувчи барча объектларини кузатган бўлсангиз коммуникациялари аниқ ўлчамларда олинади, биноларда барча шароитлар етарли бўлишига эришишдан ташқари, ободонлаштириш борасида ҳам зарур тадбирлар қилинади. Ана шунда ёмғир сувларига мўлжалланган қувурлар бўлиши ва сув тўпланиб қолишининг олдини олиш алоҳида инобатга олинади. Бошқа ташкилот ва фуқаролар томонидан амалга оширилган бунёдкорликларда эса айнан шаҳар режасига кўра қурилган юзлаб ёмғир сувига мўлжалланган қувурлар кўмиб юборилгани кузатилган. "Қош қўяман деб, кўзни чиқарди” деган мақолни айнан шундай ҳолатга нисбатан ишлатсак, ўринли бўлади. Негаки, улар гўёки атрофни обод қилган, лекин шу билан шаҳар инфратузилмасига сезиларли зиён етказган.\nЮртимизда, хусусан пойтахтимизда баҳор ва куз ойларида ёғингарчилик кўп кузатилишини инобатга олсак, айни шу даврда баъзилар томонидан қилинган ўзбилармонликдан кўпчилик азият чекади. Ана шуларни ҳисобга олиб, ҳамда фуқаролардан келиб тушаётган кўплаб таклиф ва мулоҳазалардан келиб чиқиб, шаҳар дренаж-лоток тизими объектларининг хақиқий ҳолатини ўрганиш бўйича Тошкент шаҳар ҳокимлиги қошида махсус ишчи гуруҳ тузилмоқда. Ишчи гуруҳ таркибига тегишли туман ҳокимлиги, Ободонлаштириш бошқармаси, "Сувсоз” корхонаси ва ташаббускор шахслар экспертлар сифатида жалб қилиниб, юқорида кўрсатилган ҳолатларни келгусида такрорланмаслиги бўйича аниқ таклифлар ишлаб чиқилади ва бажарилиши таъминланади. Таклифларни ишлаб чиқишда дунёнинг йирик мегаполис шаҳарларида қўлланилган замонавий технологик ечимлар ўрганилади”.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 159 | Добавил: iphone | Теги: #Yangilik, #ahborot, #newsuz, #Yangiliklar, #новости, #news, #habarlar, #uznews, #xabarlar | Рейтинг: 0.0/0


Президент конституция нега ўзгартирилаётганини изоҳлади - xabar.uz\n20.06.2022 10:52 0 2130\nПрезидент Шавкат Мирзиёев Конституциявий комиссия аъзолари билан учрашуви чоғида бош қомусни ўзгартиришга нима сабаб бўлгани ҳақида гапирган.\n«Нима учун айнан бугун конституциявий ислоҳотлар ўтказиш зарурати туғилмоқда? Айрим юртдошларимиз, ҳатто баъзи олимларимиз ҳам Конституциямиз замонавий демократик талабларга жавоб беради-ку, унга ўзгартириш киритишга эҳтиёж борми, деган саволни ўртага қўймоқда. Инсоният илмий-технологик даврга қадам қўйди. Жаҳонда кескин трансформация жараёнлари ва рақобат кучаймоқда. Эртанги кунини ўйлаган халқлар ва давлатлар ўз келажаги ҳақида бугун ҳар қачонгидан ҳам жиддий бош қотирмоқда», деган давлат раҳбари.\nУнинг айтишича, ҳозирги таҳликали замон, ён-атрофдаги мураккаб вазият она Ватан тақдирига янада улкан масъулият билан ёндашиб, кечиктириб бўлмайдиган стратегик қарорлар қабул қилишни тақозо этмоқда.\n«Барча фуқароларимиз каби мен ҳам бу муҳим жараёнларни диққат билан кузатиб боряпман. Аҳолимиз, жамоатчилигимиз вакилларининг конституциявий ислоҳотларга бефарқ бўлмасдан, ўз таклиф ва мулоҳазалари билан фаол қатнашаётгани барчамизни қувонтиради. Албатта, конституциявий ислоҳотларимиз Ватанимиз тақдири ва келажаги учун ғоят муҳим аҳамиятга эга бўлган масаладир. Шу боис, бугун сиз, ҳурматли комиссия аъзолари билан бевосита учрашиб, фикр алмашишни зарур, деб ҳисобладим», деган президент.\nМаълумотга кўра, комиссияга фуқаролардан 48 минг 492 та таклиф келиб тушган. Конституциявий комиссия томонидан тайёрланган таклифлар чуқур муҳокамадан ўтказилган ва ҳозир Қонунчилик палатасига киритиш босқичида.\nЖамият 02/07, 21:55


Toyota uBox электромобиль концепти тақдим этилди - Автомобильные новости UZ - Скачать музыку бесплатно новинки музыки 2016-2017\nToyota автоконцерни ва Американинг Клеменсон университети қошидаги халқаро автомобиллар тадқиқот маркази талабалари (CU-ICAR) Deep Orange лойиҳаси доирасида Z авлоди(интернет, ижтимоий тармоқлар, компьютерлар, мобиль қурилмалар ва шунга ўхшаш воситалар кенг қўлланилган даврда туғилганлар) учун махсус яратилган uBox концепт электрокарини ишлаб чиқишди. Автомобиль бирмунча серқирра бўлсада, алюмин ва композит материаллардан тайёрланган ажойиб, бир қисмли кузовдан иборат. Унинг томи эгилган шишадан ясалган, орқага очилувчи эшиклар ва диодли ёритқичлар билан жиҳозланган. Йўловчи ўриндиқлари, махсус рельсларга ўрнатилган. Унинг ёрдамида, ўриндиқлар масофасини белгилаш, уларни юкхонани кенгайтириш мақсадида йиғиш ёки олиб ташлаш мумкин. Toyota uBox концептининг приборлар панели, ҳаво қувурлари тўсиғи ҳамда эшикдаги панелларни махсус илова ва 3D-нашр ёрдамида дидга мослаб олиш имконияти мавжуд. Ишлаб чиқарувчилар электромобилнинг техник кўрсаткичларига оид маълумотлар билан ўртоқлашмаган бўлса-да, аслида концепт учун бу унчалик ҳам муҳим ҳисобланмайди. Toyota uBox фақат концепт бўлиб қолиши аниқ. Аммо, япон автомобилсозлик компанияси, унинг айрим жиҳатларини янги машиналарида татбиқ этиши мумкин. Манба: Kun.uz - деб хабар бермоқда Carzone.uz нашри.


hidoyat.uz – “Мовароуннаҳр” нашриётининг сайти - Маърифат жаҳолатни енгади\nҲозирги пайтда жаҳонда кечаётган глобал сиёсий жараёнлар, турли манфаатдор кучларнинг ўз мақсадлари йўлида олиб бораётган геосиёсий ўйинлари оқибатида мустақиллик йўлига ўтган ёш мамлакатларнинг тинчлиги ва хавфсизлиги катта хатар остида қоляпти. Айниқса, халқаро сиёсатда дин омилидан фойдаланишга урғу берилаётгани бу хатарни янада кучайтирмоқда. Мухолифларимизнинг динимиз асл моҳиятини бузиб кўрсатиш билан ундан ўз манфаатлари ва қабиҳ режалари йўлида фойдаланишга уринишлари тобора авж оляпти.\nҒарб давлатларининг оммавий ахборот машиналари тинимсиз равишда афкор оммага Ислом динини бузғунчилик, қотиллик, ваҳшийлик, зўравонлик дини дея кўрсатишга ҳаракат қиляпти. Шу жиҳатдан ҳам жамият олдида одамларнинг динимиз қадриятлари билан “Исломни қайта тиклаш шиори” остида муайян кучлар кўзлаётган, динга алоқаси бўлмаган сиёсий ва бошқа тажовузкор мақсадлар ўртасидаги фарқни тушуниб олишларига эришиш зарурати туғилди.\nБу ғаразли ҳаракатлар таъсиридан минтақамиз ҳам четда қолаётгани йўқ. Кейинги пайтларда Марказий Осиё ҳудудида ҳам айрим диний-сиёсий ва экстремистик кучлар динни сиёсийлаштиришга, шу йўл билан одамлар, хусусан, ёшлар онгига таъсир ўтказишга зўр бериб интилишмоқда. “Аллоҳ қалбимизда, юрагимизда” китобида айтиб ўтилганидай, “бу ёвуз кимсалар ҳали онги шаклланиб улгурмаган, тажрибасиз, ғўр ёшларни ўз тузоғига илинтириб, бош-кўзини айлантириб, улардан ўзларининг ифлос мақсадлари йўлида фойдаланмоқда. Бу эса Исломнинг инсонпарварлик ғояларини обрўсизлантиришга сабаб бўлмоқда”. Бундай қабиҳ хатти-ҳаракатларнинг мамлакатимиз тинчлиги ва осойишталигига раҳна солиши, миллатлараро ва динлараро бирдамликка путур етказиши, одамларни бир-бирига қарши турли гуруҳларга бўлиб ташлаши, улар орасида фитна ва бузғунчилик ғояларини ёйиши кундай равшан.\nБундай кенг миқёсли ва пухта ўйланган хуружларга қандай омилларни қарши қўйиш мумкин? Бунинг учун энг олдин одамларимизга ташқи бузғунчи кучларнинг дин омилидан ўз манфаатлари йўлида фойдаланиш ҳаракатларининг моҳиятини соф диний манбалар асосида очиб бериш керак. Ислом дини зўравонлик, қон тўкиш ёки бузғунчиликка тарғиб қилмаслиги, аксинча, бу дин тинчлик, инсонпарварлик, бағрикенглик, эзгулик дини эканини кенг тушунтириш лозим бўлади. Аслида бу дин ҳар қандай зулм, қотиллик, бировга озор етказишдан бутунлай холи, энг гўзал ва эзгу амалларни бажаришга чақирувчи соф диндир.\nМана шу томондан олиб қарайдиган бўлсак, имон ва куфр масаласи ҳам Исломдаги энг нозик, аҳамиятли масалалардандир. Бир инсоннинг мусулмонлик даъвосида қанчалик ростгўй экани ёлғиз Парвардигоргагина аён. Шунинг учун ҳам ўтмишдаги кўплаб буюк алломаларимиз, мутафаккирларимиз ўзларича қарор қилишдан сақланишган, муайян бир шахсни кофирга ҳукм қилиш борасида жуда эҳтиёткор бўлишган.\nАммо бугунга келиб буюк аждодларимиз анъаналари унутилди, бир-икки китобни ўқиб олиб, ўзини “мужтаҳид” санайдиган, кишиларни бўлар-бўлмасга кофирга чиқарадиган оқим ва фирқаларнинг вакиллари пайдо бўлди. Бундай оқим ва фирқалар (масалан, “Ал-ҳижра ват-такфир”, “Ҳизбут таҳрир” каби) имон ва куфр масалаларида ўта журъатли бўлиб кетишган. Исломни ҳали чуқур ўрганмаган, етарли билим олмаган баъзи ёшларимиз уларга кўр-кўрона эргашиб, залолат ва жоҳиллик йўлига кириб қолишяпти. Шу ўринда “Нега шундай бўляпти? Уларнинг хатоси нимада? Муаммонинг ечими борми?” деган саволлар туғилиши табиий. Ушбу мақоламизда ана шу саволларга жавоб топишга ҳаракат қиламиз.\nАллоҳ таоло бандаларини сўзларнинг энг гўзалига, фойдалисига эргашишга чақиради: “Бас, (эй Муҳаммад,) Менинг шундай бандаларимга хушхабар беринг, улар гапни тинглаб, сўнг унинг энг гўзалига эргашадилар. Айнан ўшалар Аллоҳ ҳидоят этган зотлардир ва айнан ўшаларгина ақл эгаларидир” (Зумар, 17 – 18).\nПайғамбаримиз Муҳаммаддан ривоят қилинган ҳадиси шарифларда ҳам инсонлар яхши амаллар қилишга, ёмонликлардан қочишга чақирилади: “Мусулмон – қўли ва тилидан ҳеч ким зиён кўрмаган киши. Мўмин – бошқаларнинг моли ва жонига тажовуз этмайдиган киши. Муҳожир – гуноҳ ва маъсиятларни тарк этган киши. Аллоҳ йўлида мужоҳид – нафсига қарши курашишга киришган киши”; “Умматим ҳеч қачон залолатда бирлашмайди”; “Инсонларга яхшиликни ўргатувчи кишига Аллоҳ таоло, Унинг фаришталари, осмон ва Ер аҳллари, ҳатто уялардаги чумолию денгиздаги балиқлар ҳам саловат айтади”.\nДинимизнинг бу кўрсатмаларидан чекиниб, адашган фирқаларга эргашиб кетган ёшларимиз жоҳилликлари, диннинг асл моҳиятини англаб етмаганлари оқибатида имон ва куфр масаласида бир неча хатоларга йўл қўйишади. Келинг, ана шу хатоларни кенгроқ кўриб чиқайлик:\nБизнингча, улар йўл қўяётган хатоларнинг биринчиси масалага енгил-елпи қараш, шошма-шошарлик қилишдир. Бирор шахс ёки бутун бошли жамиятни куфрда айблаш ёки кофирга чиқариш ўта қалтис иш бўлиб, бунга кўр-кўрона муносабатда бўлиш ярамайди. Чунки бунинг ортида куфрга чиқараётган ёки чиқарилаётганлардан бири учун даҳшатли оқибат ётибди. Имом Бухорий Абу Ҳурайрадан ривоят қилган ҳадисда Расулуллоҳ бундай деганлар: «Киши ўз биродарига: “Эй кофир!” деса, (куфр) иккисидан бирига қайтади». Ҳадисдан кўриниб турибди, ўзгани кофирга чиқариш оддий ҳақорат сўзи эмас, аксинча, ўз охиратини бой бериб қўйиш эҳтимолини туғдирадиган хатарли масаладир. Шунинг учун ҳам ҳанафий мазҳаби уламолари бошқа мазҳабларнинг олимларидан кўра такфир (куфрда айблаш, кофирга чиқариш) масаласига кўпроқ аҳамият беришган. Бу ҳақда ёзилган асарларнинг биринчиси мисрлик олим, ҳижрий 768 йили вафот этган Муҳаммад ибн Исмоил ибн Маҳмуд Бадр Рашид Рашидий қаламига мансуб. Унинг “Куфр сўзлар” номли асарига биринчи бўлиб ҳанафий олимлардан аллома Алийу Қори муфассал шарҳ ёзган.\nХатоларнинг иккинчиси Аллоҳ буюрмаган ишларга вақтни беҳуда сарфлашдир. Мусулмон кишининг дунё ва охиратда ўзига наф берадиган амаллар билан шуғулланиши мақсадга мувофиқдир. Қироат илми олимларидан Имом Шотибий бундай дейди: “Шариатда эътироф этилган илм, яъни Аллоҳ ва Унинг расули мақтаган илм – амал қилишга ундовчи илм бўлиб, у ўз эгасини хоҳиш ва истакларга эргашувчи эмас, балки илмига мувофиқ юрувчи қилади”. “Такфир” эса ҳеч кимга фойда бермайдиган, аксинча, зарарига ҳужжат бўладиган манфаатсиз ишлардандир. Ахир, Аллоҳ таоло бизларни бирор шахс ёки жамиятнинг камчиликларини излашга, уни кофирга чиқариш учун умр бўйи ҳужжат тўплашга буюрмаган-ку! Бу ҳақиқатни ҳар ким ақида илми устозларидан аниқлаб олса бўлади. Ачинарлиси, бу каби ишлар билан шуғулланиб юрган ёшларнинг кўпи имоннинг энг муҳим масалалари, намоз, рўза, закот каби ибодатнинг асосий шартлари борасида етарли илмга эга эмаслар. Улар ҳатто Қуръоннинг энг қисқа сураларини тажвид қоидаларига биноан ўқиёлмайди, ҳадиснинг асл матнларига “тишлари ўтмайди”.\nУчинчи хато бундай нозик масалаларга ҳали уларнинг шартларини мукаммал равишда ўзлаштирмай туриб киришиб кетишдадир. “Куфр” сўзи, юқорида таъкидлаб ўтганимиздек, исталган пайтда, дуч келган одамга қарата айтиб юбориладиган сўз эмас. Буни имонли мусулмонга нисбатан қўллаш енгилтаклик, калтабинлик ва жоҳилликдан бошқа нарса эмас. Ислом тарихида бундай ишга илк бор қўл урган хаворижларни ҳазрат Али (каррамаллоҳу важҳаҳу): “Бундай нодон ёшлар Қуръон ўқиса, тиловатлари бўғзидан нарига ўтмайди”, дея сифатлаганлар. Мана шу гап барча замонларда хаворижларга эргашувчиларнинг Қуръон оятлари ва ҳукмларини чуқур идрок эта олмасликларига ишорадир.\nИсломда “Ал-яқину ла язулу биш-шак” (Аниқ нарса шак-шубҳа билан йўқ бўлмайди) деган қоида бор. Масалан, бир мусулмоннинг таҳорати шак-шубҳалар билан бузилмайди, шундай экан, қандай қилиб гумон-тахминлар билан унинг бутун имони ва мусулмонлик сифатига тил теккизиш мумкин? Бу қоидага кўра, унинг жони ҳам, моли ҳам бошқаларга ҳаромдир. Расулуллоҳ вадо ҳажида: “Ушбу шаҳарда (Маккада), ушбу ойдаги (Зулҳижжа) бугунги кун (Арафа) ҳурматлангани (ҳаромлиги) каби қонларингиз, молларингиз ва ор-номусларингизга тажовуз қилиш ҳам бир-бирларингизга ҳаромдир. Эшитганлар эшитмаганларга етказсин”, деганлар (Имом Муслим ривояти). Шундай бўлгач, “такфирчи алломалар” қайси ҳужжатга кўра мусулмонларни кофирга чиқариб, уларни қатл этишга фатво беришяпти экан?!\nБиз бу мулоҳазаларимиз билан Исломда умуман “куфр, такфир” деган тушунчалар йўқ, демоқчи эмасмиз. Чунки баъзи оят ва ҳадисларда у ёки бу амал куфр деб аталгани Ислом ақидаларидан бир оз хабари бор кишига яхши маълум. Лекин мусулмонлар бу борада жиддий фарқли томонлар борлигини яхши англаб олишлари керак. Бу ҳам бўлса, бирор амални “куфр” дейиш билан ўша амални содир этган муайян шахсни кофирга чиқариш ўртасида катта фарқ бор. Фикримизни Пайғамбаримиздан ривоят қилинган ҳадислар билан далиллашимиз мумкин. Имом Бухорий ҳазрат Умардан ривоят қилган ҳадисда келтирилади: «Расулуллоҳ даврларида Абдуллоҳ исмли киши келтирилиб, ичкилик туфайли дарра урилди. Сўнг яна бир куни келтирилиб, яна дарра уришга буюрилди. Шунда тўпланганлар ичидан бир киши: “Эй Аллоҳ, уни даргоҳингдан (раҳматингдан) йироқ қил, жуда кўп келтирилди”, деди. Шунда Расулуллоҳ : “Уни лаънатлама, чунки мен унинг Аллоҳни ва Расулини севишини биламан”, дедилар». Бошқа бир ҳадисда ичкилик туфайли жами ўн кишини лаънатлаган Пайғамбаримиз худди шу ишни қилган муайян бир кишини лаънатлашдан қайтардилар.\nМусулмон кишини бирор гуноҳи ёки билмасдан қилган хатолари учун кофирга чиқариш ёки кўпчилик аҳолиси мусулмон бўлган ўлкаларни “куфр диёри” деб аташ Ислом ақидасига мутлақо зиддир. Буюк мазҳаббошимиз Имом Абу Ҳанифанинг ақидага оид “Фиқҳул акбар” китобида баён этилган қуйидаги фикрларини келтириб ўтиш мақсадга мувофиқдир: “Бирор мусулмонни қилган гуноҳи туфайли кофирга чиқармаймиз, гарчи у гуноҳи кабира бўлса ҳам. Башарти уни ҳалол деб эътиқод қилмаган бўлса, ундан имон исмини ҳам олиб ташламаймиз, уни ҳақиқий мўмин деб атайверамиз. Уни фосиқ мўмин деб аташ мумкин, фақат кофир деб эмас”.\nМазҳабимизда мўътабар саналган “Дуррул мухтор” ва унинг шарҳи “Раддул муҳтор”да бундай ёзилган: “Ислом диёри фақат мана бу учта шарт тўпланганидан кейингина куфр диёрига айланади: 1) ширк аҳли ҳукмлари юртилиши билан (шу жойнинг ҳошиясида: “Мушрикларнинг ҳукми ошкор юритилиб, мусулмонларнинг ҳеч бир ҳукми юритилмаганидан кейин куфр мамлакати бўлади”, дейилган). Демак, мусулмонларнинг ҳукми ҳам, кофирларнинг ҳукми ҳам юритилган диёр куфр юрти саналмайди; 2) Ислом диёри куфр мамлакатларига қўшилиб, бирлашиб қолса; 3) мамлакатда бирор тинч ва хавфсиз мусулмон қолмаса”.\nЗамонамизнинг машҳур алломаси доктор Юсуф Қаразовий бир мусулмонни кофирга чиқариш хусусидаги саволга қуйидаги жавобни берган: “Ким Аллоҳдан ўзга илоҳ йўқлигига ва Муҳаммад Унинг расули эканига қалби билан тасдиқлаган ҳолда гувоҳлик берса, у мусулмондир. Унга мусулмонларга қилинадиган муомала тўлалигича қилиниши керак”.\nБу далилларга инсоф билан ёндашадиган бўлсак, мамлакатимиз Ислом диёри эканига, мусулмонларимизнинг бари мусулмон раҳбарлар қўл остида эканига асло шак-шубҳа қолмайди. Мамлакатимизда динимиз аксарият ҳукмларига амал қилинмоқда, юрт раҳбарлари ўзларининг мўмин эканларини баралла айтиш билан бирга, ўзгаларни Исломда собит туришга, бошқа динларга қўшилиб кетмасликка тарғиб қилиб туришибди. Демак, бу юртни жоҳилият даврига ўхшатиб “куфр диёри” дея аташга, халқини куфрда айблашга ҳеч қандай асос йўқлиги очиқ аён бўлиб турибди.\nИнсон илмни қанчалик чуқур эгалласа, дин асосларини теран англайдиган бўлса, бир масалага киришишда, воқеликка баҳо беришда ва хулоса чиқаришда шунчалик эҳтиёткор, эътиборли бўлади. Аксинча, илми қанчалик саёз ва юзаки бўлса, ўрганган нарсаларини тўғри ва теран фаҳмламаса, бу каби хатарли масалаларда фатво беришга, хулоса чиқаришга журъатли бўлиши, ҳақ йўлдан адашиши, залолатга юз буриши шунчалик осонлашиб қолар экан. Аллоҳ таоло бундай жоҳилларга қарата: “Агар билмасангиз, зикр аҳлидан сўранг” (Наҳл, 43), деб буюрган.\nШу ўринда мана шундай хатоларга йўл қўймасликнинг муҳим шартларидан бўлмиш диний илм, хусусан ақида илмини ўрганишда устозни тўғри танлаш зарурати ҳақида ҳам тўхталиб ўтмоқчимиз. Бу борада энг яхши устоз умрини шу билимларга бағишлаган, ақида ва фиқҳ илмларини чуқур эгаллаган, Ислом таълимотлари ҳақида теран фикрловчи шайх ва уламолардир. Ўтмиш уламоларимизнинг айтишларича: “Олдинлари илм кишиларнинг зеҳнида бўлган, кейинчалик у китобларга кўчди, лекин калитлари ўзларида қолди”. Яъни, инсон ўзи ўқиб-ўрганиши билангина илмни тўла эгаллай олмайди, у ҳамиша бир оқил устозга муҳтождир. Имом Шотибий “Мувофақот” китобида илмни устозлардан олиш баракоти ҳақида бундай ёзади: “Қанчадан-қанча масалалар бор, илм толиблари уларни китобдан ўқиб ёд олади ва доимо такрорлаб юради, аммо маъносига тушунмайди. Агар ўша масалаларни олим киши баён этиб-шарҳлаб берса, дарров тушунади. Бу тушуниш талабанинг ақли етмаган жойни шайх изоҳлаб бериши орқали ёки шунчаки устоз олдида турган талабага Аллоҳнинг марҳамати сабабидан ҳосил бўлиши мумкин”. Бунга мисол қилиб саҳобаларнинг Қуръонни тушунишдаги ҳолатларини келтириш мумкин. Баъзи оятлар нозил бўлганида ўзича тушундим деб ҳисоблаган саҳобийлар кейинчалик Расулуллоҳдан ушбу оятда ирода қилинган маъно бошқача эканини билиб олганлари маълум ва машҳурдир.\nБулардан шу нарса аён бўлади: дин илми асл таълимотларидан узилган йиллари туғилиб катта бўлган айрим ёшлар дин ва ақида хусусида шоша-пиша бир-икки рисолача билан танишиб ёки интернет тизимидаги баъзи сайтлар келтирган маълумотларга таяниб, у ёки бу масалада ўзларини олим санашга, ҳатто фатво беришга ҳам журъат қилишяпти. Натижада илгаридан бир мазҳаб доирасида ва соф ақидада аҳил яшаб келаётган юртимиз мусулмонлари, хусусан, тенгдошлари онгини заҳарлашга уринишяпти. Уларнинг асл мақсадлари яхшилик қилиш ёки дин ҳақида жон куйдириш эмас, балки четдаги ҳомийлари ишончини ва маблағини оқлаш йўлида фитна ва бузғунчилик қилишдир. Шу боис ҳам ҳар бир мусулмон ақида илмини яхши ўзлаштириши, ақидада собит бўлиши зарур. Улуғ шоиримиз Сўфи Оллоёр бежиз бундай ёзмаганлар:\nХулоса сифатида шуни алоҳида таъкидлаш лозим, кейинги бир неча ўн йиллар мобайнида Ислом уммати ўртасида фитна ва бузғунчилик уруғларини сепишга ҳаракат қилган “Ал-ҳижра ват-такфир” каби фирқаларнинг “дарға”лари ўзларининг бу фикрлари аҳли сунна вал жамоа эътиқодига асло тўғри келмаганини эътироф этиб, бу хато фикрларидан қайтганларини эълон қилишди. Уларнинг мусулмон кишини “кофир”га чиқариш, у яшаётган жамиятни “жоҳилият”га нисбат бериш ҳақиқатан Исломнинг барҳаёт таълимотларига хилоф эканини кеч бўлса-да, охири тан олишлари ва буни барчага маълум қилишлари, ушбу хато ғоя ва фикрларнинг издошларига ҳам тўлалигича тааллуқли деб ўйлаймиз. Шундай бўлгач, ҳозирги ҳолатимизни жоҳилият даврига тенглаб, унга жиҳод қилиш фарз деб “фатво” чиқараётган кимсалар бу қилмишлари билан Ислом уммати орасига фитна солаётганини, Ислом бирдамлигига путур етказаётганини, мусулмонлар тинчлиги ва осойишталигини бузиб, фасодга йўл қўяётганини бир ўйлаб кўрса, ёмон бўлмасди.\n1363 марта ўқилган.


Сифатига ким кафил? - Zamin.uz\nЖумладан, Тошкент вилояти божхона бошқармаси Контрабандага қарши курашиш ва божхона аудити бўлими ходимлари бошқа ҳуқуқни муҳофаза қилувчи идоралар билан ҳамкорликда Бектемир тумани ҳудудида тезкор тадбир ўтказишди.\nТадбир давомида, фуқаролар Х.Н., Ғ.Х.лар 9 дона картон қутиларда умумий қиймати 60 миллион сўмлик 2000 дона “STOPER 2GM” номли дори воситаларини шартли харидорга сотаётган вақтида ходимлар томонидан тўхтатиб қолинди.\nЯна бир ҳолатда фуқаро Ф.Қ. умумий қиймати 76 миллион сўмлик сифати кафолатланмаган 2000 дона “Фленокс 0.4 мл” номли дори воситаларини шартли харидорга сотаётган вақтида ашёвий далиллар билан қўлга олинди.\nҲозирда мазкур ҳолатлар юзасидан божхона органлари томонидан суриштирув ҳаракатлари давом эттирилмоқда. “Замин” янгиликларини “Одноклассники”да кузатиб боринг\nCифати кафолатланмаган дори-дармонлар тўхтатиб қолинди\n12-11-2020, 20:20, Жамият\n“Лирика”нинг ноқонуний савдосига чек қўйилди\n7-10-2020, 23:00, Жамият\n6-07-2020, 21:11, Жамият


25 Январь 2021 10:49\nVASHINGTON. Kazinform – АҚШда коронавируснинг тарқалиш суръати бироз пасаймоқда, аммо бу мамлакатда аллақачон 25 миллион ҳолат қайд этилган. Буюк Британия Ҳукумати, Жанубий Африкадаги коронавирус штамми топилган, одамларни биринчи эмлашдан сўнг бўшашмасликка чақиради ва Францияда ҳатто Европа Иттифоқи фуқаролари ҳам чегара назоратидан ўтаётганда тест керак бўлади, деб хабар беради Kazinform BBCга асосланиб.\nҚўшма Штатларда коронавирус билан касалланганлар сони 25 миллиондан ошди, деди Жон Хопкинс университети, аммо мутахассисларнинг фикрига кўра касаллик тарқалишининг ҳақиқий даражаси бундан ҳам каттароқ бўлиши мумкин. COVID-19дан 417 мингга яқин америкалик вафот этган, сўнгги ҳафталарда мамлакатда ҳар куни 4 мингдан ортиқ янги ташхислар рўйхатдан ўтказилди.\nБуюк Британиянинг Соғлиқни сақлаш вазири Мэтт Хэнкокнинг айтишича, мамлакат Жанубий Африкада топилган янги коронавирус штаммининг 77 ҳолати тўғрисида хабар берган. Барча беморлар чет элдан келишган, эҳтимол улар COVID-19нинг «жанубийафрика» вариантини Британия ҳудудида эмас юқтиришган. Тахминларга кўра, душанба куни мамлакат ҳукумати мамлакатга кирадиган одамларга нисбатан қаттиқ чекловларни жорий этишни кўриб чиқади. Олимлар Жанубий Африкада топилган коронавируснинг бир варианти COVID-19га қарши эмлашлар самарадорлигига таъсир қилиши мумкинлигини истисно қилмайдилар. Бундан ташқари, коронавируснинг аввалги штаммларига қараганда тезроқ тарқалиши мумкинлиги маълум.\nБританияда аҳолини оммавий эмлаш давом этмоқда. Соғлиқни сақлаш вазирлигининг маълумотларига кўра, 80 ёшдан ошганларнинг 75 фоизи аллақачон вакцинани олган ва мамлакатда эмланганларнинг умумий сони 5,4 миллиондан ошган.\nФранцияда янги чегара назорати кучга кирди. Европа Иттифоқининг бошқа мамлакатларидан мамлакатга ҳаво ёки денгиз орқали келган йўловчилар саёҳат қилишдан камида 72 соат олдин ўтказилган коронавирусга манфий ПЗР тестини тақдим этишлари керак. Бироқ, ушбу тест автомашина, автобус ёки юк машиналарида кирадиганлар учун шарт эмас.\nАқтөбелік кәсіпкерлер карантин шектеуін жеңілдетуді сұрады\nАқтөбеде «Урал» мотоциклі аударылып, 43 жастағы тұрғын көз жұмды


АҚШ хавфсизлик хизмати “Ал-Қайда” террор тармоғининг етакчиларидан бири¸Усама бин Ладиннинг яқин сафдоши Айман аз Завохирийнинг телемурожаати ëзилган тасмани ўрганаяпти.\n26 феврал 2021, Тошкент вақти: 00:51\nРасмийлар “Ал-Жазира” телеканали орқали намойиш этилган тасвирлар “Ал-Қайда”нинг ҳар йили анъанавий тарзда 11 сентябр олдидан қиладиган чиқишининг учинчисилигини маълум қилди.\n“Ал-Жазира” мазкур тасмани қаердан олганини билдирмади.\nМисрлик руҳоний Айман аз- Завохирий телевидение орқали қилган чиқишида Ироқ ва Афғонистондаги АҚШ ҳарбийларининг ижобий натижаларга эриша олмаëтганини айтади.\nШунингдек¸ Аз- Завохирий¸ Афғонистоннинг шарқий ва жанубий ҳудудларини мужоҳидлар назорт қилаяпти¸АҚШ ҳарбийлари улардан беркиниб юрибди¸-деди.


Коррупция – Ўзбекистонда менталитет даражасига чиқиб улгурган иллат. Менталитетлигики, унга дуч келинганда оддийгина қилиб «ҳа, энди ўзбекчилик-да», дейилади, ҳолат оддий қабул қилинади. Шу сабаб «ўзбекчилик» сўзи коррупция билан синоним тушунчага айланиб кетган.\nСенат раиси Танзила Норбоеванинг 23 апрел кунги йиғилишда айтишича, турли соҳаларда йўл қўйилаётган коррупция ҳолатлари камайиш ўрнига ҳатто йилдан йилга кўпайиб боряпти...\nХўш, коррупция илдиз отиб кетган бугунги ўзбек жамияти ҳақида зиёлилар нима дейди? Улар муаммонинг ечимларини нималарда кўради?\nKun.uz мухбири бир қатор таниқли диний уламо, жамиятшунос ва ёзувчиларга ўзбек жамиятининг коррупция иллатидан қутула олмаётгани сабаблари ва уни имкон қадар камайтириш учун ҳукумат нима қилиши кераклиги борасида савол билан мурожаат қилди.\n«Пайғамбаримиз (с.а.в.) пора берувчини ҳам, пора олувчини ҳам лаънатлаган» — Раҳматуллоҳ Термизий, Тошкент шаҳридаги «Бодомзор» жоме масжиди имом-хатиби\nНега коррупция иллатидан қутула олмаяпмиз? Бу иллатга муқаддас динимизда муносабат қандай?\nИнсон дунёга синов учун келган бўлса-да, бу дунёмиз беш кунлик синов дунёси, абадий ҳаёт охират ҳаёти бўлса-да, инсон бу дунёдаги ҳаққини ҳам унутмаслиги, яхши яшаш ҳаққига эгалигини билиб оламиз. Яъни динимиз таълимоти бизга шуни ўргатади.\nҚуръонда «Дунёдаги насибангни унутма», дейилади. Чунки инсоннинг ҳаёти унга охиратдан дарак беради. Умри поёнига яқинлашаётган ҳар бир мусулмоннинг ўйи охирати қандай бўлиши ҳақида бўлади. Борар жойим дўзахми ё жаннатми, деган маънода.\nПайғамбаримиз (с.а.в.)дан ривоят қилинганки, «Дунёда маъруф аҳли бўлганлар (маъруф – ҳамма яхшиликлар) охиратда ҳам маъруф аҳли бўлишади. Дунёда мункар аҳли бўлганлар (мункар – ҳамма ёмонликлар) охиратда ҳам мункар аҳли бўлишади».\nБу ҳадиснинг қисқа маъноси шуки, мўмин-мусулмон инсоннинг ҳаёти охиратдан даракдир. Агар охиратда ўрнингиз қаерда бўлишини билмоқчи бўлсангиз, марҳамат, сиз ҳақингиздаги солиҳ, содиқ гувоҳларнинг гувоҳлигига қулоқ солинг.\nДинимиз инсон ҳаётини бузадиган ҳар қандай иллатларни қоралаган, унинг ҳар қандай даражада унвонини баён қилган.\nИнсониятга зарар келтирадиган ишларни мутлақ ҳаром деб эълон қилишган. Шундай иллатлардан бири порахўрликдир.\nБугун биз порахўрлик ва шу каби иллатларни тўплаб коррупция деяпмиз. Коррупция жамиятни чиритадиган, уни олдинга юргизмайдиган катта бир иллатдир.\nМодомики, жамиятда коррупция бардавом экан, у жамиятнинг ўсишини, гуллаб-яшнашини кутмаса ҳам бўлади.\nПорахўрликни ҳадя билан адаштирмаслик керак. Ҳадя бошқа нарса. Пайғамбаримиз саллаллоҳу алайҳи васаллам «Ҳадя бериб туринглар, бир-бирингизга меҳрларингиз ортади» дейди.\nҲадя инсондан инсонга ҳеч бир сабабсиз, манфаат кўзламасдан берилади. Орада меҳр-муҳаббат, илиқлик уйғотиш учун берилади.\nПорада эса бошқача. Унда манфаат ва тамагирлик бор. Пора кўнгилдан чиқариб берилмайди.\nБаъзи раҳбарлар мен ҳадя оляпман, дейди. Аслида ҳар қандай мансаб эгасига берилган ҳадя пора ўрнидадир.\nИмом Бухорий ва Имом Муслимдан ривоят қилинган ҳадиси шарифда Пайғамбаримиз (с.а.в.) «Қани отасининг ёки онасининг уйида ўтириб қарасин-чи, унга ҳадя берармикан?» дейди.\nЯъни уйда ўтирган одамга ҳеч ким ҳадя бермайди. Бирор киши курси, амал ва мансабга чиққандан кейин ҳадя деб олиб келиняптими, демак ҳамма нарса порадир.\nПоранинг ҳаромлигига далиллар жуда кўп. Энг аввал Қуръондан келтирамиз.\n«Алъ Маида» сурасининг 42-оятида Аллоҳ «Порани еювчилар, ёлғонни эшитувчилар», дейди. Ёки «Бақара» сурасининг 188-оятида «Молларингизни ботил йўл билан емангизлар ва билган ҳолда гуноҳ билан ейишлари учун ҳокимларга уни ҳавола қилмангизлар», дейилади. Мана шу ояти каримани уламоларимиз поранинг ҳаромлигига далил деганлар.\nИмом Аҳмад ва Имом Термизийлар абу Ҳурайра (розияллоҳу анҳу)дан ривоят қилишларича, Пайғамбаримиз саллаллоҳу алайҳи васаллам пора берувчини ҳам, пора олувчини ҳам лаънатлаганлар. Яъни пора шундай улкан гуноҳки, у билан муомала қилувчилар лаънатланган.\nБиласиз, унча-бунча одам ёки кичик гуноҳлар лаънатланмайди. Масалан, шайтони лайн лаънатланган. Унинг гуноҳи жуда улкандир. Худди шундай пора олувчи ва берувчи ҳам лаънатлангандир.\nЯна бир ҳадиси шарифда пора олувчи ҳам, берувчи ҳам дўзахда дейилади.\nБу ерда нафақат олувчи ва берувчи, балки ўртадаги одам ҳам бор. Ҳадиси шарифларда ўртадаги одам ҳам лаънатланувчилар орасида экани айтилади.\nБундан бошқа далиллар ҳам кўп. Умуман порахўрнинг жазоси оғир. У дўзахга тушади ва дўзахда унинг азоблари жуда катта бўлади.\nНега биз бу иллатдан қутула олмаяпмиз? Чунки унга муккасидан кетганмиз. Шунингдек, одамларда Аллоҳдан қўрқиш ҳисси камайиб кетди. Поранинг гуноҳ эканини билмаймиз. Гуноҳни ва гуноҳни гуноҳ деб атаган Аллоҳни танимаймиз. Агар Аллоҳни таниганимизда эди, қилма дейилган ишни қилмасдик.\nМусулмонликни даъво қилиб, ибодат қиламан, дея даъво қилиб, лекин пора оладиганлар аслида Аллоҳни танимайдилар. Дўзахни танимайдилар.\nБиз коррупцияга қарши қонунларни кучайтириш билан бирга, унинг қандай оғир гуноҳлигини, унинг дунёси яхши бўлмаслигини одамларга уқровий, дин-у диёнат ва маънавият тарафдан ҳам уқтиришимиз керак. Аслида ҳар қандай муаммонинг ечими Аллоҳдан қўрқишдадир.\nПорахўрликка ҳам дин ва ҳам қонун томондан баробар курашишимиз керак.\nАбду Саид Худрий розияллоҳу анҳу орқали қилинган ривоятда Пайғамбаримиз (с.а.в.) айтганлар: «Бирортангиз, сизлардан бирингиз мункар, ёмон ишни масалан, порахўрликни кўрсангиз, уни қўл билан қайтарсин. Қўлдан келмаса, тили билан қайтарсин. Тилдан келмаса, қалби билан қайтарсин. У иймоннинг заифлигидандир», дейилади.\nАлбатта, қўли билан қайтариш қўлида ҳуқуқи борлар учун. Ички ишлар, прокуратура, ДХХ ва шунга ўхшаш идоралар. Тили билан қайтариш зиёлилар, масалан, имомлар, ўқитувчилар, маҳалла оқсоқоллари.\nҚалбида ёмон кўриб, қаршилик қилиш эса омма, халқ учун бўлади. Аммо қалб билан ёмон кўриб, порахўрликка рози бўлиб кетавермаслик керак. Бирор бир гуноҳга розилик, ўша гуноҳни қилиш билан тенгдир.\nҲукумат, энг аввалги ўринда, бу гуноҳга норозиликни халқимиз қалбига тарқатиши керак.\n«Коррупциянинг бунчалик илдиз отиб кетгани унга қарши фақат оғизда курашилаётгани, амалда жуда оз иш қилинаётгани билан боғлиқ» — Фахриддин Низомов (Фахриёр), шоир\nКоррупциянинг бунчалик илдиз отиб кетгани унга қарши фақат оғизда курашилаётгани, амалда жуда оз иш қилинаётгани билан боғлиқ. Токи Сардоба сув омбори ўпирилишига ўхшаш фожиаларнинг ҳақиқий айбдорлари топилиб жазоланмас экан, у янада илдиз отаверади, саратон каби жамиятнинг соғлом ҳужайраларини ҳам шикастлаб, нобуд қилиб бораверади ва оқибатда даволаб бўлмайдиган метастаз ҳолатига ўтади.\nЎтган йили Юнусобод метросида ер ўпирилиб тушиб, одамларни босиб қолганида, оиласини рози қилдик, деб, иш бости-бости қилиб юборилди. Тошкент шаҳри эса бизнесмен қўлига топширилди. Аслида бунинг ёмон жойи йўқ, маданий жамиятларда ҳам бу – нормал ҳолат. Бироқ маданий жамиятларда, биздан фарқли ўлароқ, манфаатлар тўқнашуви (conflict of interests) қонун йўли билан белгилаб қўйилган ва тартибга солинади, у ёқларда бизнесмен шаҳар мэри ёки президент бўлган вақти бизнеси билан шуғулланмайди, лавозимидан фойдаланиб, турли монополиялар ташкил қилмайди ёки бюджет пулини пудратчи бўлган қариндошлари корхоналарига тарқатмайди. Бизда эса манфаатлар тўқнашувини тартибга соладиган қонун йўқ. Демак, сиз-у биз бунга кўра-била туриб, йўл қўйиб беряпмиз.\nВаҳоланки, Сингапурни мамлакат сифатида оёққа турғизган ва дунёнинг энг илғор давлатларидан бирига айлантирган биринчи бош вазири Ли Куан Ю, ишни нима жиноят қилганини сиз ҳам, ўзлари ҳам биладиган уч нафар дўстингизни қамашдан бошланг, деб бекорга айтмаган. Албатта, бу гапда қонун устуворлигидан кўра, авторитаризм риторикаси баландроқ. Лекин бугунги кунда ким Сингапурни қонунларга амал қилмай яшаётган мамлакат деб айта олади?\nБугунги фақат пул билан куч тан олинадиган, қадриятлар, ахлоқ меъёрлари оёқости бўлиб кетаётган жамиятда адабиётнинг вазифаси бундай аҳвол янада оғир инқирозларга олиб келиши мумкинлигини ишонарли образлар талқинида кўрсатиб бериш ва унинг сўзи огоҳ қўнғироғи бўлиб янграши керак. Немис ёзувчиси Ҳерманн Ҳессенинг «Чўл бўриси» қаҳрамони, ўзини зиёли ҳисоблайдиган Ҳарри Ҳаллернинг ваҳшийлашиб, турли қиёфаларга киришини бир эсланг. Зиёлининг – бизнинг ҳозирги жамиятдаги тадбиркорнинг – ичида ахлоқ меъёрларига риоя қилишга мажбур этувчи стержен бўлмаса, у жамиятда қарор топган қадриятларни тан олмай, ҳеч қандай жиноятдан тап тортмаса, бутун мамлакатни ҳалокатга етаклайди, кейин ҳеч бир илож қолмагандан сўнг унинг эгаменлигини «катта оғалар» қўлига қўшқўллаб тутқазади. Унинг учун на миллат, на она тили тақдирининг сариқ чақалик аҳамияти йўқ. Эртага мустақилликдан воз кечиб бўлса ҳам, ўғирлаб, бировдан тортиб олиб, бюджетни ўмариб орттирган 3-4 тангасини сақлаб қолса бўлди. Ҳозирги кунда атрофимиздаги йирик давлатлар Марказий Осиё мамлакатларининг табиий бойликларини қўлга киритиш учун миллий элиталарни қўлга олиш йўлида ўзаро рақобатлашаётганини эсдан чиқармайлик.\nБу иллатни имкон қадар камайтириш учун ҳукумат нима қилиши керак, деяпсиз.\nМен бу масалага сал кенгроқ қараб, саволни ҳукумат эмас, ҳокимият нима қилиши керак, деб қўйган бўлар эдим. Жавоби оддий: ўйин қоидаларини ҳамма учун тенг ва адолатли этиб, жазони катта-ю кичикка муқаррар қилиб қўйиб, шунга амал қилинишини қаттиқ назорат қилиб турса бўлди.\n«Амалдорларнинг ўзи ва оила аъзолари даромадларини декларация қилиш вақти аллақачон келган» — Баҳром Фарфиев, социология фанлари доктори\nРивожланган мамлакатлар тарихини таҳлил қилсак, уларнинг барчаси ўз тараққиёт йўлини амалга оширишда коррупция деган жиддий социал муаммога рўпара бўлишган. Мажозий маънода коррупция – бу жамият бўйнига ёпишган улкан, баҳайбат бўғма илондир. Бу иллат таъсиридан халос бўлган жамиятлар тараққиётнинг юқори даражасига эришган.\nАлбатта, йиллар давомида урчиб кетган бу иллатни бир зумда бартараф қилишнинг иложи йўқ. Лекин бу ҳолат мазкур муаммо бўйича бемалолхўжа бўлиб ўтиришни англатмаслиги керак.\nМуаммони бартараф қилишда маълум ютуқларга эришган мамлакатлар тажрибасини чуқур ўрганиш ва улардан танқидий равишда фойдаланиш зарур. Аммо ушбу хорижий тажрибанинг айрим жиҳатларини биз астойдил хоҳласак ҳам, ўз миллий ижтимоий шароитларимизга сермаҳсул тарзда татбиқ эта олмаймиз.\nМасалан, айримлар Сингапур собиқ бош вазири Ли Куан Ю томонидан ишлаб чиқилган ёндашувни мамлакатимиз шароитларига тўлиқ жорий қилиш зарурлигини илгари суряпти, лекин бунинг иложи йўқ. Жумладан, унинг ўз мамлакати фуқароларидан коррупция билан шуғулланадиган қариндошлари ва яқин танишлари ҳамда дўстларини фош қилиш талаби жамиятимиз шароитларида мутлақо натижа бермайди. Зеро, ўзбеклар миллий менталитетимиз хусусиятларидан келиб чиқиб, ҳеч қачон ўз яқинлари ҳақида ҳеч қандай маълумотларни бегонага, айниқса, давлатнинг жазоловчи органларига тақдим этмайдилар.\nКоррупция билан курашда қонунчилик омилининг ролини ошириш, хусусан, мансабдорлар ва уларнинг оила аъзолари учун даромадларни декларация қилиш мажбуриятини амалиётга татбиқ этиш вақти аллақачон келган. Лекин бу ҳам тўлиқ сермаҳсул натижа бериши гумонли. Зеро, амалдорлар ҳар қандай шароитларга тез фурсатларда кўникишлари ва ноқонуний фаолиятлари учун белгиланган жазодан қутулиб қолиш механизмларининг «илғор схемалари»га эгадирлар.\nФикримча, хоҳлаймизми, хоҳламаймизми, барибир муаммонинг ечими тарбия омили асосида таъминланиши муқаррардир. Ҳозирги авлод онгида ўз шахсий манфаатлари мақсадида фойда олиш, яъни халқ ва давлат мол-мулкига тажовуз қилишдан ҳазар қилиш кайфияти ва тасаввурларини шакллантириш лозим.\nУшбу авлод амалдорлари халқ ва давлат мулкида етим-есир ва бева-бечораларнинг ҳам улуши борлигини доимо ҳис қилиб туришсин. Шу нуқтайи назардан ёш авлодни ушбу масалага йўналтирилган ислом қадриятлари ҳақидаги маълумотлар билан чуқурроқ таништириб бориш давр талабидир. Ана шундагина бу масаланинг сермаҳсул ечими ўз тасдиғини аниқ тарзда топади деб ҳисоблайман.\n«Жиноятни фақатгина жазолаш билан йўқотиб бўлганда эди, айрим давлатларда коррупция ҳолатлари умуман учрамасди» — Нуриддин Муродов, судья\nКоррупцияга қарши жазони кучайтириш билан курашиш яхши самара бермайди. Бу усул худди касалнинг касаллигига аниқ ташхис қўймай туриб, унда нуқул жарроҳлик амалиётини ўтказаверишга ўхшайди.\nЧунки коррупция – бу иллат, уни даволаб бўлмайди. Бу иллатга чалиниш омилларини қирқиш керак:\nЯъни давлат ҳокимияти ва бошқаруви органларининг очиқлигини ўз вақтида таъминланмаётган электрон ҳукуматни амалда кенг, изчил, тизимли, оғишмай жорий этиш, онлайн давлат хизматлари сонини ошириш, очиқ танлов ва электрон аукцион ҳудудларнинг кўп йиллик ривожлантириш дастурини очиқ-ошкор муҳокамага қўйиш, эълон қилиш тизими бўлиш керак. Масалан, қайси ер участкаси қачон сотилади, қачон бузилади ва ҳоказо;\nДавлат ва хўжалик бошқарув органларининг ходимлари учун даромад декларациясини яхлит ҳуқуқий механизм асосида амалда тизимли, бир хилда жорий этиш керак.\nУзоққа бормайлик, масалан, МДҲ давлатларида коррупцияга қарши курашда маълум ютуқларга эришган Грузияда ушбу иккита ислоҳот ҳаётга бирмунча самарали жорий этилди.\nДавлат органлари фаолиятидан кенг жамоатчиликнинг хабардор бўлиш тизими айниқса, улар фаолиятини ёритиб бориш бўйича ОАВга максимал ҳуқуқ ва имконият яратиш, электрон ОАВ майдонида соф хусусий ва нодавлат сектори майдонларини кўпайтириш муҳим;\nЯширин бизнес ва қора бозорга қарши муросасиз кураш концепциясини ҳамда қонунчиликда қатъий чораларни белгилаш;\nҲар қандай имтиёз коррупцияга йўл деган тамойилларни қонунчилик ва амалиётга татбиқ этиш;\nДавлат бюджети маблағларини йўналтиришда ҳар қандай даражадаги раҳбарнинг ваколатсиз аралашувига йўл қўймаслик, парламент томонидан тасдиқланган давлат бюджети маблағларининг ҳукумат томонидан фақатгина мақсадли сарфланишига эришиш;\nОфшор бизнес субъектларини аниқлаш тизими ва рақобатни амалда таъминлашни йўлга қўйиш;\nСудларнинг мустақил бюджетини парламент томонидан тасдиқлашни йўлга қўйиш;\nЭнг асосийси, аҳоли орасида охирги нуқтани суд қўяди, деган ишончга эришиш лозим;\nСуд мустақиллиги, эркин ҳамда бедор ОАВ ва сўз эркинлигини, очиқлик, самарали жамоатчилик назоратини ва чинакам парламент назоратини амалда таъминлаш;\nКадрлар сиёсатида, кадрларни саралашда объективка, биография, кўп гапириш, гапирмаслик, итоаткорлик, камтарлик хусусиятларига баҳо бериш тизимидан бутунлай воз кечиб, кадрларнинг жамият учун натижадорлик, илм ва салоҳияти, уларнинг таҳлил-мониторинг қилиш, бошқарувчилик қобилияти, ғоялар ташаббускорлиги, креатив ёндашуви, адолатли, объектив хусусиятлари, маънавияти, халқ ва ватанга садоқати каби жиҳатларига устуворлик бериш;\nКоррупцияга қарши кураш агентлигини том маънода коррупцияга қарши курашга илмни олиб кира оладиган, коррупцияга қарши кураш назарияси ва амалиётини бошқалардан бир қадам олдин ҳаётга татбиқ эта оладиган илм маскани, ташаббуслар, ғоялар макони институтига айлантириш;\nЯна бир муҳим жиҳат, агар таҳлилларга асослансак, жамиятимизда коррупция ҳолатларидан бири бўлган поранинг энг ёмони – «поранинг каттаси» – мақтовдан, кўзбўямачиликдан қутулиш давр талабидир;\nБиламизки, поранинг маъноси «ширинкома – ҳақ, мукофот» .\nЯъни пора – ваколатли кишининг ўз ваколатидан фойдаланган ҳолда бирор бир ишни пора берган иккинчи кишининг фойдасига бажариши ёки бажармаслиги эвазига моддий қимматликлар олиши, мулкий манфаатдор бўлишидир.\nВа худди шундай иккинчи томоннинг ҳам берган мулки эвазига бажарилган ишдан ёки унга зиён келтирувчи бажарилмаган ишдан манфаатдор бўлишидир.\nБунда учинчи манфаатдор томон – «воситачи» ҳам бўлиши мумкин. Барчасининг таг-замирида манфаат, мулк, моддий қимматлик ётади... Энди бу тушунарли...\nОлди-берди, ўртада турди. Жазо ҳам моддий қимматлик-мулк – манфаат (пора предмети)ни олган, берган ва ўртага турган... шу омиллар, шу каби асослар ўлчовида берилади. Оқибатини ҳам эшитгансиз, кўп такрорланади – мавжуд тизимни емиради, тараққиётга ғов бўлади ва ҳоказолар...\nАммо «поранинг ёмони»да эса моддий қимматлик ҳам, мулк ҳам йўқ. Бунда пора берувчи пора олувчига ҳеч нарса бермайди. Аксинча... ҳамма бало ҳам ана шунда, Саййид Бурҳониддин Термизий ҳазратлари айтганларидек, «Мақтовдан ҳам кўра каттароқ пора борми? Мақтов бу поранинг каттасидир».\nАлбатта, мақтов – моддий қимматлик эмас, уни ушлаб бўлмайди. Шундай экан, уни олганни ҳам, берганни ҳам, «Сизга содиқ ит аслида шу, сизни номингиз тилидан тушмайди», – деб воситачилик қилганни ҳам жазога тортиб бўлмайди.\nЛекин коррупция тараққиётга ғов деганимиз каби, манфаатли ва асоссиз мақтов ҳам тараққиётга энг катта ғовлардан биридир.\nОқибати эса биз юқорида айтиб ўтган пора оқибатидан анча каттароқ...\nДемоқчи бўлганим эса жамиятда қараш ўзгариши шарт, қонун жамиятни, ислоҳотларни етакловчи ягона устувор куч бўлиши, қонуности ҳужжатлар, топшириқ ва кўрсатмаларда фақат ва фақат қонун асосларига таяниш мақсадга мувофиқ.\nТаҳлиллар шуни кўрсатадики, қонунни ҳурмат қилган, қонунни ҳурмат қилиш руҳида шаклланган онг жиноят қилишга мойил бўлмайди, коррупция эса оғир жиноятдир.\nЖиноятни фақатгина жазолаш билан йўқотиб бўлганда эди, айрим давлатларда коррупция ҳолатлари умуман учрамасди...


Бош сахифа > Янгиликлар > Хайрли ишлардан кўнгиллар равшан\n20.06.2018. Давлатимиз раҳбари ташаббуси билан ҳаётга татбиқ этилаётган «Обод маҳалла» дастури халқимиз турмуш шароитини яхшилаш, уларни ҳаётдан рози қилишдек эзгу мақсадларга йўналтирилган бўлиб, Ўзбекистон касаба уюшмалари Федерацияси ҳам дастур доирасида одамлар билан яқин мулоқотни йўлга қўйиш, уларнинг дардига қулоқ тутиш ва муаммоларини ҳал этишга оид саъй-ҳаракатларни изчиллик билан амалга ошириб бормоқда. Пойтахтимизнинг Олмазор туманидаги «Тепагузар» маҳалласида амалга оширилаётган бунёдкорлик ва ободонлаштириш тадбирлари ана шундай хайрли ишлардан биридир.\nДарҳақиқат, мазкур маҳалла ҳудудини ободонлаштириш бўйича навбатини кутаётган муаммолар талайгина эди. Халқ орасида «Яшасин кўпчилик» деган нақл юради. 1000 нафарга яқин ташаббускор фаоллар «Тепагузар» маҳалла фуқаролар йиғини ҳудудини обод этишга ўз ҳиссасини қўшди. Улар томонидан 27 та кўп қаватли уй атрофи ҳамда 1500 метрдан зиёд ирригация тармоқлари, яъни ариқ ва зовурлар тозаланди, сув йўллари очилди. 1000 дан ортиқ бетартиб ўсган дарахтга шакл берилди ва оқланди. Теварак-атроф тартибга келтирилиб, 100 тоннадан зиёд чиқиндидан тозаланди. Шунингдек, ўнқир-чўнқир ер майдонлари текисланиб, бегона ўтлар ўрилди. Ушбу ишларга 4 та юк машинаси, бир нечта кўтарма кранлар, электр арра ва бошқа техник воситалар жалб этилди.\n«Тепагузар» маҳалла фуқаролар йиғини аҳолисининг эҳтиёжларини ўрганиш жараёнида кўп қаватли уйлар атрофида болалар майдончаларининг деярли мавжуд эмаслиги, биттагина майдонча ҳам таъмирга муҳтож эканлиги аниқланган эди. Ана шуларни ҳисобга олган ҳолда бугунги кунда ушбу маҳалла ҳудудида Касаба уюшмалари Федерацияси томонидан 8 та янги болалар ва 1 та бадминтон майдончасини қуриш, 1 та болалар майдончасини реконструкция қилиш ишлари бошлаб юборилди. Болалар ва спорт майдончалари қуриб битказилгач, кичкинтойлар учун мўлжалланган замонавий аттракционлар билан жиҳозланади.\nТаъкидлаш жоизки, ҳудудда амалга оширилаётган ободонлаштириш ишлари доирасида кўп қаватли уйлар атрофида қулай ўриндиқ ва соябонларга эга аҳоли дам олиш жойлари барпо этилмоқда, йўлаклар олди ва уйлар орасига 8 та замонавий ҳордиқ айвончаси, 190 та ўриндиқ, чиқинди ташлаш учун 190 та махсус идиш – урна ўрнатилмоқда. Ҳудуддаги дарахтларни суғориш учун ер ости сув тармоғини тортиб келтириш ишлари ҳам режалаштирилган. Маҳаллада истиқомат қилаётган нуронийлар ҳам эътибордан четда қолгани йўқ, уларнинг мазмунли ҳордиғини таъминлаш мақсадида ҳудуддаги «Оталар чойхонаси»да катта кўламдаги таъмирлаш ишлари олиб борилмоқда.\n— Авваллари, болаларимизни ўйнатиш учун жой тополмасдик. Маҳалламизда болалар майдончаларининг қурилиши нафақат фарзандларимиз, балки биз, ота-оналар учун ҳам катта совға бўлди, — деди дилидаги хурсандчилигини яшира олмай 26-уйда яшовчи Лилия Ломанова. — Давлатимиз раҳбарига ва мана шу хайрли ишларга ўз ҳиссасини қўшаётган барча-барчага раҳматлар айтамиз. Биз доим шаҳримиздаги бошқа тоза ва озода масканларга ҳавас қилардик, энди бизнинг маҳалламиз ҳам худди ўша маҳаллалардек обод бўлишидан беҳад мамнунмиз.\n— Қисқа вақт ичида юз берган катта ўзгаришлардан аҳоли жуда мамнун, — дейди «Тепагузар» маҳалла фуқаролар йиғини раиси Абдували Умаржонов. — Бугун бу маскан чирой очиб, кўнгилларни нурафшон этмоқда. Айниқса, дам олиш айвончалари, болажонлар учун ўйингоҳлар қурилаётгани кўнгилларни янада равшан этмоқда.\nДарҳақиқат, «Обод маҳалла» дастури доирасидаги ишлар турар жойларимизнинг обод бўлишини таъминлабгина қолмай, одамларнинг ҳаётдан рози бўлиб яшашларига ҳам йўл очмоқда.


Хусусий боғчаларни қуриш учун ер участкалари...\n07.04.2018 20:17 0 25378\nШаҳрисабз шаҳрида давлат шериклиги асосида ташкил этилган «Вундеркинд» (Билимдон болалар) номли хусусий мактабгача таълим муассасаси.\nПрезидент Шавкат Мирзиёев 2018 йилнинг 5 апрель куни «Мактабгача таълим тизимини янада рағбатлантириш ва ривожлантириш чора-тадбирлари тўғрисида»ги қарорни имзолади. Ҳужжатга кўра, нодавлат боғчаларни қуриш учун текинга ер участкалари тақдим этилади. Бу ҳақда Адлия вазирлигининг «Telegram»даги «Ҳуқуқий ахборот» каналида хабар берилди.\nХабарда ёзилишича, Президент қарори билан мактабгача таълим соҳасида давлат-хусусий ҳамкорликнинг қуйидаги шакллари жорий этилди:\n— нодавлат боғчалар биноларини қуриш учун, шу жумладан фаолият кўрсатувчи давлат боғчалар ҳудудида текинга доимий фойдаланиш учун ер учаскаларини тақдим қилиш;\n— мавжуд давлат мактабгача таълим муассаларини жиҳозлаш ва реконструкция қилиш шарти билан нодавлат мактабгача таълим муассасалари объектлари қуриш учун текинга ер учаткаларини бериш;\n— бўш турган давлат мулк объектларини, шу жумладан, фаолият кўрсатмаётган давлат боғчаларни «нўл» қийматда сотиш;\n— давлат боғчаларининг фойдаланилмаётган бинолари ва корпусларини текинга узоқ муддатли фойдаланишга бериш.\n— Давлат-хусусий ҳамкорлик шаклига қараб хусусий ҳамкорга қуйидаги инвестициявий мажбуриятлар юклатилади:\n— ижтимоий муҳофазага муҳтож оилалардан бўлган муайян миқдордаги тарбияланувчиларга имтиёзли ота-она пулини белгилаш (мазкур ҳудуддаги давлат мактабгача таълим муассасалари учун белгиланган миқдордан ошмаган ҳолда);\n— хусусий ҳамкорга бириктирилган боғчаларни қуриш, реконструкция қилиш, капитал таъмирлаш ва жиҳозлаш бўйича ишларни амалга ошириш.\n— Давлат-хусусий ҳамкорликда ташкил қилинган нодавлат боғчалар қуйидагилардан озод этилди:\n— икки йил муддатга белгиланган тартибда тасдиқланадиган рўйхат бўйича олиб кирилаётган жиҳозлар, инвентарлар, ўқув қўлланмалари ва ўйин майдонлари учун божхона тўловларидан;\n— фаолиятни бошлаган кундан бошлаб ўн йил муддат давомида давлат мақсадли жамғармаларига барча мажбурий тўловлар ва мажбурий ажратмаларни тўлашдан.\nШунингдек, 2018 йил 15 апрелдан ходимларининг ўртача йиллик сони 100 нафаргача бўлган боғчалар кичик тадбиркорлик субъектларига тоифасига киритилди.\nПрезидент қарори хусусий боғча ер участкаси\nМаданият 06/04, 17:37\nШаҳрисабзда ЮНЕСКО шафелигида халқаро мақом санъати анжумани ўтказилади\nСиёсат 05/04, 21:20\nПрезидент олий таълим ва илмий-тадқиқот муассасалари ходимларининг маошини оширишга қаратилган қарорни имзолади


Муқаддас гўшанинг синоатлари » "Kattaqo'rgon haqiqati" газетаси\nXarita: Демонстрационный сайт » Jamiyat » Муқаддас гўшанинг синоатлари\n10 декабрь, 2018 0 652\nОила ҳақида гапирар эканмиз, авваламбор, оила ҳаётнинг абадийлигини, авлодларнинг давомийлигини таъминлайдиган, муқаддас урф-одатларимизни сақлайдиган, шу билан бирга, келажак насллар қандай инсон бўлиб етишишига бевосита таъсир кўрсатадиган тарбия ўчоғи эканлигини айтиб ўтишимиз керак. Инсоният тарихида оила пайдо бўлгандан буён жамиятнинг маданий даражаси ва маънавий баркамоллиги оилага бўлган муносабат билан белгиланади.\nОилага шарқона эҳтиром ва эъзоз биз учун ибратли меъросдир. Ҳар қайси миллатнинг ўзига хос маънавиятини шакллантириш ва юксалтиришда, ҳеч шубҳасиз, оиланинг ўрни ва таъсири беқиёсдир. Чунки инсоннинг энг соф ва покиза тўйғулари, илк ҳаётий тушунча ва тасаввурлари биринчи галда оила бағрида шаклланади. Оила-инсон туғилиб, вояга етадиган муқаддас макон, фарзандларнинг униб ўсадиган бўстони саналади.\nТаниқли ёзувчи Абдирауф Фитрат ўзининг "Оила" китобида оила қуриш бўсағасида турган ёшлар тўрт нарсага: мол, насаб, ҳусн ва имону-эътиқодга эътибор қаратишлари зарурлигини таъкидлайди. Бу ўринда, "мол" - рўзғор тебратиш учун етарли маблағнинг бўлиши, "насаб" - наслий касалликларнинг бўлмаслиги ва ижтимоий мавқъе, савиядаги тенгликка таяниш, "ҳусн" - эр-хотиннинг ўзаро мослиги, "имон" - маънавий пок ва ахлоқли бўлишни англатади. Оила қуришни ният қилган ёшлар шу тўрт масалада мос тушиши ва шундагина уларнинг турмуши бахтли, насли пок бўлишини уқтиради. Оила ва никоҳ муносабатларини қадимги герк файласуфи Афлотун: "Соғлом ва ҳаётга мосланувчан фарзандларни 20 дан 40 ёшгача бўлган аёллар дунёга келтириши ва улардан туғиладиган фарзандлар босиқ, соғлом, ақлли бўлиб етишишлари мумкин", - деб фикр юритган.\nҲозирги кунда ҳам соғлом ва мустаҳкам оилани барпо этиш, оила қадр-қиймати, муқаддаслигини сақлаш, соғлом, баркамол авлодни тарбиялаш борасидаги юқоридаги фикрлар ўз кучини йўқотгани йўқ. Айниқса, оиласида киз болаларини тарбиялаб, камолга етказаётган ота-оналар файласуфнинг бу фикрига амал қилишларини, кизлари ҳам жисмонан, ҳам маънан оилага тайёр бўлганларидан кейингина уларни турмушга узатишларини истаймиз. Ана шунда туманимиз учун муаммо келтириб чиқараётган оилавий ажримлар сони ҳам камайиб, тўлиқ, бахтли оилалар сони кўпайишига эришар эдик.\nШунингдек, кейинги вақтда мамлакатимизда оилага катта эътибор берилаётганлигининг ўзига хос сабаблари бор, албатта. Биз ўз маънавий ҳаётимиз ва келажагимизни қураётганда беқиёс миллий қадриятимиз бўлган оилани асосий таянч деб биламиз. Чунки ўзлигимизга қайтиш, миллий урф-одатларимизни эъзозлаш, одамийлик, ҳалоллик, олийжаноблик, меҳр-оқибат, ор-номусни сақлаш сингари асл инсоний фазилатлар айнан оила муҳитида шаклланади.\nБугунги кунда оила остонасига қадам қўяётган ёшларимиз ҳам ота-боболаримиздан қолган, миллатимизнинг қон-қонига сингиб кетган, бугунги кун талабларига ҳам жавоб бера оладиган эзгу анъаналарга содиқ бўлсалар, миллий ўзлигимизни қайта тикланишига ҳисса қўшсалар, бу билан доимо ғурурланиб, айни вақтда шу эътиқодларига масъул бўлиб яшасалар, ҳеч қачон кам бўлмайдилар.\nТуманимизда барчага ўрнак бўладиган ибратли оилалар жуда кўп. Лекин, афсуски, орамизда оиланинг қўш устуни бўлиши керак бўлган, ота-она деган номга номуносиб бўлган, келажак эгаси бўлган фарзандларига тарбия бериш ўрнига, уларга ғамхўрлик қилишни "ортиқча даҳмаза" деб билган оилалар ҳам учраб турибди. Улар арзимас сабабларни рўкач қилиб ажралиш ниятида юрибдилар. Бундай ота-оналарга оиланинг жамият гултожиси эканлиги, тараққиёт бешиги эканлиги ҳақида тушунча бериш қариндош-уруғ, қўни-қўшни, маҳалладошларнинг, жамоатчиликнинг, қўйингки барчамизнинг бурчимиздир. Эҳтимол, шунда бахтли оилалар сафи кўпайиб, фарзандлар тирик етим бўлиб қолмасмиди?\nТуманда "Оила маркази" ташкил этилганига ҳали кўп вақт бўлгани йўқ. Туман ҳокимлиги ва тегишли ташкилотлар саъйи ҳаракатлари ҳамда оилага бўлган эътиборлари туфайли бизга барча шароитлар яратиб берилган. Ҳозирги кунда марказимиз "Замонавий намунали оила модели"ни яратиш устида иш олиб бормоқда. Албатта, бу жуда кўп куч, имконият, эътибор ва сабр талаб қиладиган, шу билан биргаликда жуда катта савобга эриштирадиган машаққатли меҳнатдир.\nАна шу савобли ишларни амалга оширишимизда туманимиздаги барча оилаларимиз ўз ҳиссаларини қўшишларига ишонамиз.\n"Оила" илмий-амалий тадқиқот маркази туман бўлинмаси раҳбари.\nЎқувчи нега турмушга чиқди?\nИжтимоий тармоқ - нодон учун қармоқ\n26 июнь, 2020 0 25\n24 июнь, 2020 0 66\n24 оилага 2400 бош жўжа тарқатилди\n26 ноябрь, 2019 0 1 614\n11 январь, 2019 0 1 445\n09 январь, 2019 0 1 321\n07 декабрь, 2018 0 1 317\n18 ноябрь, 2018 0 983\n09 апрель, 2019 0 655\n28 ноябрь, 2018 0 816\n05 декабрь, 2018 0 1 034\n18 декабрь, 2018 0 771\nБалиқчилик: яна 36 нафар ишсиз ишли бўлди\n04 июль, 2020 0 11\nМесси «Ювентус» га ўтадими?\n04 июль, 2020 0 3\nДХХ «жиҳодчилар» гуруҳлари фаолиятига чек қўйди\nЭлмира Боситхонова яна соғлиқни сақлаш вазирига ўринбосар бўлди\n04 июль, 2020 0 13\nЎҚУВ СОАТИ САМАРАЛИ ЎТДИ\n03 июль, 2020 0 21


Кирилми ёки лотин? | МУҲАММАД СОЛИҲ\nКирилми ёки лотин?\nПоделиться "Кирилми ёки лотин?"\nЎзбекистонлик бюрократ, “олим” Шуҳрат Ризаевнинг кирил алифбосини қайта тиклаш каби жоҳилона “ташаббуси” Муҳаммад Солиҳнинг бир неча йиллар муқаддам Fergananews.com сайтида босилган қуйидаги мақоласини яна долзарб қилмоқда. Марҳамат, ўқиб хулоса чиқаринг.\n“УНЛИЛАР УЙҒУНЛИГИ” ТУРК ҚАВМЛАРИНИНГ УЙҒУНЛИГИДИР\nЎзбек тили Буюк Турк тилининг бир шохабчаси ўлароқ сингармоник тил, яъни унли сасларнинг уйғунлигига қурилган бир мусиқий тилдир.\nСингармонизм ҳақида, янглишмасам, 1984 йилда (мистик шоир Сўфи Оллоёр шеърлари мисолида) бир мақола ёзган ва бу мавзуда бир тилчи дўстимиз билан анча тортишгандик.\nСўфи Оллоёрнинг мисраси шу: «Ичингда ўт бўлса ўт ичиндан ўт». Камина ўзбекларнинг мавжуд кирил алифбоси айнан шу мисрадаги учта товушни битта ҳарф (иероглиф) билан белгилагани унлиларнинг ўша гўзал уйғунлигини хароб қилганлигини иддао қилгандим.\nБиринчи «ўт» сўзи “жасорат” маъносини беради.\nИккинчи «ўт» – “олов”,\nУчинчи «ўт» – буйруқ феъли «ўт!»(«ўтиб кет!»)дир.\nҒайримиллий тилчиларимиз бу учта товушни битта ҳарф билан ифодалашга уринганлар ва тилимиздаги унлилар уйғунлигига катта зарар берганлар.\nЯъни “унлилар масаласи” бугун пайдо бўлгани йўқ.\nБу масала 84 йилда ҳам, ҳатто 20-йилларда жадидлар зомонида ҳам илк пайдо бўлмаганди. Бу муаммони улардан ҳам олдин, 16-асрда, Туркистонда “зерикканидан” Ҳиндистонга кетиб, у ерда Империя қурган андижонлик Заҳриддин Муҳаммад Бобур кўтарганди ва араб алифбосида туркчадаги унли сасларини ифодаловчи ҳарфлар йўқлигидан нолиганди.\nҲеч шубҳасиз, сингармонизм қонуниятига энг уйғун алифбо Ўрҳун ёзувлари эди, аммо бу имло аллақачон тарихга кўмилди, уни қўллашнинг имкони йўқ, зеро сўнгги минг йил ичида турк тили фонетик ва морфологик жиҳатдан ўзгарди.\n“Унлилар муаммоси” Советлар даврида янада чуқурлашди. 30-йилларда болшевиклар тарафидан юритилган нотўғри тил сиёсати – ўзбек адабий тилининг фонетика ва морфологияси фақат Тошкент ва Фаргона шевалари устига қурилиб, қолган шевалар истеъмолдан чиқарилгани ва кирил алифбосига ўтиши – оқибатида ўзбекчада форсча талаффузи унсурлари кучая борди ва адабий тилимиз бошқа турк қавмларининг адабий тилидан сезиларли даражада узоқлашди.\n1980-йилларга келиб, Ўзбекистоннинг расмий тилчилари сингармонизм ўзбекчадан борган сари йўқолиб бораяпти, чунки тилимиз тараққий қилмоқда, бу табиий жараён, деган сафсатани жамоатчиликка қабул қилдирганди. Ваҳоланки, сингармонизм халқ гапираётган тилда яшашда давом этаётганди, у кирилча алифбе ва тил нималигини билмайдиган тилчиларимизнинг талаффузидан чиқиб кетаётганди. Лекин алифбонинг тилимизга бегоналиги адабий тилни халқ тилидан бегоналаштира бошлагани ҳам тўғри эди. Бу вазият бугун ҳам ўзгаргани йўқ. Аксинча, Ўзбекистон ҳукуматининг 1995-йилда тасдиқлаган “Ўзбек тили графикаси” ўзбекларни Алифбо Лабиринтларида яна бир неча йил сарсон юришига маҳкум қиладиганга ўхшайди.\nБу ҳукуматнинг барча соҳаларда бўлгани каби, тил соҳасидаги бу ташаббуси очиқчасига ғайримиллий ва ғайрилмийдир. Унинг танлаган алифбоси бизнинг бой тилимизни қашшоқлаштиришга олиб келиши шубҳасиздир. Мана шу қашшоқлаштириш сўзидаги “sh” ҳарфиннг иккита иеорглиф билан қўлланилиши, ҳукумат алифбосининг, аниқроғи, ҳукуматнинг башарасидаги қўтирнинг ўзгинаси эмасми?\nБиз ЭРК веб-саҳифасида ва ЭРК газетасида ҳукуматнинг алифбосини ишлатиб кўрдик ва шунга амин бўлдик-ки, бу алифбони ҳатто унча кенг бўлмаган аудиторяда қўллаш ҳам тил маданиятига зарар бериши муқаррардир. Материлларни саҳифага қўяр экан, биродарларимиз қайси сўзни қайси ҳарф билан ифодалашни билмай қоладиган бўлдилар, ҳукуматнинг “янги алифбоси” шу қадар расво!\nБиз бу кичик тажрибадан келиб чиқиб, ўзбек тилига максимум уйғун бир алифбо тузиш аввалги йилларда қандай зарур бўлса бугун ҳам шундай зарур эканлигини кўрдик.\nБўлажак янги алифбога 1939 йилда қабул қилинган кирилча ўзбек алифбосига киритилмаган 3 та ғоят муҳим унли товуш ҳарф киритилиши лозим:\n1) Бу “gözal” (гўзал), “söz” (сўз), “ölim” (ўлим), “öpka” (ўпка), “ölka” (ўлка) сўзларидаги “ö” ҳарфи. Бу асло “ortaq” (ўртоқ), “oquvchi” (ўқувчи), “otirmoq” (ўтирмоқ), ўтлоқ (otlaq) даги “O” эмас.\n2) Устида нуқтасиз “I” ҳарфи: “ısm”, “ısırıq”, “ıstak”даги “ı”. Бу асло иймон (iymon), мусиқий (musiqiy), ҳақиқий (haqiqiy) сўзларидаги “İ” эмас. 3) Устида ишоратли “Ü”: бу ҳарф “üstiga üstak”, “ünli”, “ündoş”, ‘’tüşmoq’’, “Ürganç”, “üka”, “taşabbüs” сўзларидаги “ü”. Бу асло “usta”, “uçmoq”, “uçqun” сўзларидаги “U” эмас.\nИзоҳ: Кирилдаги “Ў” ўрнига “О” таклиф қилинаяпти. Ўз навбатıда, “О” ўрнига устида ишоратли Ă (ă) таклиф қилинаяпти.\nБугунги Алифбонинг Ундошларидаги ўзгариш таклифи:\nG’ ўрнига Ğ,\nCH ўрнига Ç,\nSH ўрнига Ş шаклини таклиф қиламиз.\nАлифбода 1939-йилдан бери қўлланилиб келган кирил алифбосидаги “цирк” сўзининг бошида келадиган “Ц” сасини берувчи бир ҳарфдан ташқари барча ҳарфлар мавжуд. Ц ҳарфини “S” ҳарфи билан ҳам ифодаласа бўлаверади, биз “ЦИРК” деганда русларга ўхшаб талаффуз қилишга маҳкум эмасмиз. Кирилда ишлатганимиз Ё ва Я ҳарфи эса иккита ишорат ЙО ва ЙА билан ёзилади. Кирилдаги “Ш” ҳарфи Туркия туркчасидаги думли “Ş”, кириладаги “Ч” эса туркча “Ç ” ҳарфлари билан алмаштирилади.\nҲукуматнинг янги лотин алифбосида ҳар хил товушли сўзлар бир хил ҳарфлар билан белгиланиб, худди кирил алифбосида бўлгани каби, тилимизда унли саслар деформатсиясини янада чуқурлаштираяпти. Унлилар уйғунлигини тамин этмақдан мақсад, алифбомизни бошқа турк қавмлари алифбосига яқинлаштириш, улар билан маданий алоқаларнинг тамалини ҳеч бўлмаса алифбо бирлиги билан мустаҳкамлашдир. Яъни, мақсадимиз ҳукуматнинг ўз алифбосидан кўзлаган мақсадларининг том тескариси.\nБалки бу алифбо Туркларнинг Бирлиги каби буюк хаёлнинг илк поғоналарига қўйилган илк одим бўлар. Ҳар ҳолда, бу турк давлатларининг интегратсиясига қўшилган кичик, аммо реал ҳисса бўлар.\nНаписал: Admin // Мақолалар, Ўзбекча // Август 13, 2017\n← Озчилик мансублари Кириллица или латиница? →\nОдин комментарий на “Кирилми ёки лотин?”\n26 декабря 2018 at 11:03\nToğrısı, yaqında tıl haqıda yana bırnımalar bâşlanganıda birâz umid qılgan edım şu narslalarga, lekın yana bır ıkkı ekonomik âlımlar çıqıb alifbâni buzıb tashladı, eskısıdan katta farqı yoq bolgan alıfbâ taklif etıldı, yana unlilarımıznı tartıbga sâlişnı hayâlıga ham keltırışmadı. Ammâ biz şu kaltafahm ziyolilarga qarab otırıshga macburmızmı? Özımız şu özımızga mâs bolgan afıfbânı hayâtga tadbiq etmaylikmı?\nДобавить комментарий для Ahrorbek Отменить ответ


Ярмарка туфайли ишли бўлишди\n"Дўрман" маҳалла фуқаролар ¬йиғинининг Шибирғон қишлоғида яшовчи Юлдуз Рўзиева — бошланғич таълим фани ўқитувчиси. У 1991 йилда Бухоро давлат университетининг бошланғич таълим факультетини тугатган. Дастлаб тумандаги мактабларнинг бирида ёшларга ўз фани бўйича таълим-тарбия бериб юрди. Сўнг фарзандлари тарбияси билан шуғулланиш учун бир муддат уйда қолиб кетди. Улар катта бўлгач, ишлаш ниятида аввалги иш жойига борди. Мактаб раҳбарлари унинг ўрни вақтинча банд қилинганини айтишди. Ю. Рўзиева тезроқ иш топиш учун туман аҳоли бандлигига кўмаклашиш марказига мурожаат қилди. Бахтига шу куни Шофиркон қишлоқ хўжалик коллежида бўш иш ўринлари ярмаркаси ўтказилаётган экан. Ярмаркада иштирок этиб, туман халқ таълими бўлими томонидан тақдим этилаётган иш ўринларидан бири — 50-мактабда бошлан¬ғич таълим ўқитувчиси вазифасида иш бошлади.\nЮлдуз Рўзиева — туман аҳоли бандлигига кўмаклашиш марказининг амалий кўмаги ва корхона-ташкилотлар билан ҳамкорликда ташкил қилинган бўш иш ўринлари ярмаркаси туфайли ишга жойлашган 66 нафар фуқаронинг бири.\n— Марказимиз томонидан ўтказилган бу меҳнат ярмаркасида тумандаги 31 та корхона ўзидаги 146 та бўш иш ўрни ҳамда вакант лавозимлари билан иштирок этди. Унга иш билан банд бўлмаган 81 нафар фуқаро жалб этилди. Иш сўраб мурожаат қилганларнинг 46 нафарини ёшлар ташкил этиши ва уларнинг 36 нафарига доимий ишлаш учун йўлланма берилгани эътиборлидир, — дейди Шофиркон туман аҳоли бандлигига кўмаклашиш марказининг фуқароларни ишга жойлаштириш шўъбаси мутахассиси Эрдон Кенжаев.\nМеҳнат ярмаркаси якунида, шунингдек, 36 нафар фуқаро яқинда жорий этилган ҳақ тўланадиган жамоат ишларига жалб этилди. Улар тумандаги маҳалла фуқаролар йиғини ва корхоналардаги мавсумий ишлар билан банд бўлишади.\nФатулло Ғаниев ҳам шу тадбир туфайли ишли бўлди. Туман автомобил йўлларидан фойдаланиш-таъмирлаш давлат корхонаси уни автогрейдерчи вазифасига ишга олган бўлса, Умид Ҳожиев ва Шавкат ¬Ҳамдамовлар йўл ишчиси сифатида иш бошлашади.\nМарказ мутахассисларининг маълумот беришича, шу куни 15 кишига меҳнат қонунчилигига оид маслаҳатлар берилиб, олий таълим муассаларини битириб, ўз мутахассислиги бўйича кўпдан бери иш излаб юрган 2 нафар ёш кадрга та¬йинли иш топиб берилди. Бу каби бўш иш ўринлари ярмаркаларини мунтазам ўтказиб бориш режалаштирилган.


Филиппинда жангарилар билан тўқнашувларда ҳалок бўлганлар сони 34 кишига етди\n20:51 / 28.05.2017\nФилиппин жанубида ҳукумат қўшинлари ва "Мауте" террорчилик гуруҳи жангарилари ўртасида деярли бир ҳафтадан бери давом этаётган тўқнашувлар оқибатида камида 34 киши, жумладан ҳарбийлар ва полициячилар ҳалок бўлди. Мамлакат қуролли кучларининг расмий вакили Рестито Падилланинг маълум қилишича, жангарилар томондан 19 нафар фуқаро қатл этилган.\nПадилланинг айтишича, ўтган кеча ҳарбийлар Марави шаҳридаги давлат университети биноси ёнида жангарилар томондан қатл этилган 8 кишининг, жумладан 4 аёл ва бир боланинг жасадини аниқлашган. Тўқнашувлар давомида 11 ҳарбий ва 4 полициячи ўлдирилган. Шу билан бирга ҳукумат қўшинлари камида 61 жангарини йўқ қилишга муваффақ бўлган.\nҲукумат жангарилар сонини 200-300 киши атрофида баҳоламоқда. Маълум бўлишича, улар орасида Индонезия, Малайзия ва Сингапурдан жангарилар ҳам бор.\nПадилла қўшинлар "жангарилар яширинаётган ҳудудларга аниқ авиазарбалар беришни ва артиллериядан ўққа тутишни давом эттиришини" таъкидлаб ўтди.\nМамлакат президенти Родриго Дутерте жангариларнинг ҳужуми сабабли 23 май куни Минданао вилоятининг аксарият қисмида 60 кунлик ҳарбий ҳолат тартибини киритди.\nФилиппин жангарилар қурбонлар


Июнь 2018 — ОЛТИН ВОДИЙ\n“Хотира-79” ўз майдонида “Ёзёвон”га мағлуб бўлди\nПРО-лиганинг 18-турида “Хотира-79” жамоаси ўз майдонида “Ёзёвон” жамоасини қабул қилди.\n“Ифтихор”: Унутилмас воқеаларга бой кун\nКеча Олтиариқда бўлиб ўтган “Ифтихор” – “Нурафшон” учрашуви унутилмас воқеаларга бой бўлди. Мазкур ўйиннинг танаффус чоғида “27 июнь – Матбуот ва ахборот воситалари ходимлари куни” ва “Ёшлар куни” муносабати билан бир қатор ОАВ ходимлари ва ёшлар мураббийлари клуб томонидан тақдирланишди....\nЭрон ФФ президенти: «Хавотирга ўрин йўқ, Кейруш Эронда қолади»\nЭрон футбол федерацияси раҳбари Меҳди Таж терма жамоа устози Карлуш Кейруш билан боқғлиқ масалага ойдинлик киритди.\n“Қўқон-1912” клуби аъзоси “Мард ўғлон” давлат мукофоти билан тақдирланди\nЎзбекистон олимпия терма жамоаси ва “Қўқон-1912” клуби аъзоси Ойбек Рустамов “Мард ўғлон” давла мукофоти билан тақдирланди.\n“Нефтчи”га янги раис тайинландими?\nМаълумотларга кўра, “Нефтчи” жамоасига клуб раиси тайинланган. Ушбу лавозимни узоқ йиллар давомида клубда ишлаб келган Зоҳид Ғофуров эгаллаган.\nЎзбекистон ОТЖ назорат учрашувида Уммонни йирик ҳисобда мағлуб этди\nЎзбекистон олимпия терма жамоаси 2018 йилнинг 18 августидан 2 сентябрга қадар Индонезияда бўлиб ўтадиган Ёзги Осиё ўйинларига тайёргарлик кўриш мақсадида Туркиянинг Картепе шаҳрида ўқув-машғулот йиғинини ўтказаётгани ҳақида аввал хабар бериб ўтгандик.\nФарғона вилоят биринчилиги: «Турон»да юз фоизли натижа\nФутбол бўйича Фарғона вилояти биринчилиги “Иккинчи лига” мусобақалари айни дамда ўзининг қизғин палласига кириб улгурган. Ўтказилаётган ҳар бир тур учрашувларида муросасиз баҳслар, учрашувлардаги кескинлик ушбу турнирга мухлисларни жалб этиб улгурди. 22-25 июль кунлари ўтказилган 7-тур учрашувида қуйидаги натижалар қайд этилди....\nТрансферлар оламида нима янгиликлар\n«Навбаҳор» ярим ҳимоячиси Остон Ўруновга «Қўқон-1912» жамоаси жиддий қизиқиш билдирмоқда. Катта эҳтимол билан футболчи иккинчи даврани Қўқонда бошлайди. Ушбу футболчи қўқондиклар таркибини кучайтириши турган гап. * * * «Бунёдкор» ўйинчиси Даврон Умиров иккинчи даврани ижара асосида «Металлург» жамоасида давом эттириши...\n“Хотира-79”даги вазиятга ким жавоб беради?!\nБир неча йиллардан буён ПРО-Лигада иштирок этиб келаётган “Хотира-79” жамоасидаги вазият кун сайин салбий кўриниш ола бошлади.\nФАРҒОНА ФУТБОЛ АКАДЕМИЯСИГА МАРҲАМАТ!\nМаълумки, ЎФА ташаббуси билан бу йилдан эътиборан ҳар бир вилоятда футбол академиялари ташкил этилади. Фарғонадаги ана шундай футбол академияси ўз фаолиятини бошлаш арафасида турибди.\nКейинги саҳифа >>


Сенат раиси Каттақўрғонда ижтимоий ҳимояга муҳтож аҳолининг бандлигини таъминлаш масаласини кўриб чиқди\n00:35 / 22.05.2020\n“Саховат ва кўмак” умумхалқ ҳаракати доирасида 1053 та эҳтиёжманд камбағал оила аниқланган бўлиб, айни кунда уларнинг 45 фоизига тикув машиналари, печ ва духовкалар, турли ускуналар харид қилиб берилиб, иш билан таъминланди.\nОлий Мажлис Сенати раиси Танзила Норбоева Каттақўрғон шаҳрига ташрифи чоғида шаҳарни ижтимоий-иқтисодий ривожлантириш юзасидан дастур қабул қилинишига урғу берди, деб хабар бермоқда Сенат ахборот хизмати.\n“Жумладан, аҳоли турмуш шароитини янада яхшилаш, янги иш ўрни яратиш борасидаги ишларни амалга оширишга эътибор қаратди. Бунинг учун Каттақўрғон шаҳрида етарли салоҳият мавжудлиги, шаҳар ҳудудининг Бухоро-Самарқанд автомагистралига яқин жойда жойлашганлиги ҳамда ҳудуднинг қулай темирйўл тармоқларига эга эканлиги транспорт логистикаси учун қулай транзит ҳудуд ҳисобланиши таъкидланди. Шунингдек, саноат маҳсулотларини ишлаб чиқариш учун қулай инфраструктура ва ишлаб чиқариш майдонларининг мавжудлиги гўшт вa гўшт маҳсулотларини қайта ишлаш имкониятларини кенгайтириши, ҳудуднинг 10 дан ортиқ турдаги қурилиш материаллари ишлаб чиқариш учун хом ашё базасига эга эканлигини келгусида шаҳарни ижтимоий-иқтисодий ривожлантиришдаги истиқболли режаларни амалга оширишда муҳим омил ҳисобланиши қайд этилди”, дейилади хабарда.\nҚайд этилишича, ижтимоий ҳимояга муҳтож оилаларнинг манзилли рўйхати шакллантирилган. “Саховат ва кўмак” умумхалқ ҳаракати доирасида 1053 та эҳтиёжманд камбағал оила аниқланган бўлиб, айни кунда уларнинг 45 фоизига тикув машиналари, печ ва духовкалар, турли ускуналар харид қилиб берилиб, иш билан таъминланди. Сенат раиси ташриф чоғида ушбу аҳолининг бандлигини таъминлаш масаласини ҳам кўриб чиқди.\nТашриф давомида Танзила Норбоева аҳоли, хусусан, тадбиркорлар мурожаатларига эътибор қаратиб, ишбилармонлар томонидан тақдим қилинган 100дан ортиқ лойиҳалар билан танишди. Тадбиркорларнинг муаммоларини бартараф этиш мақсадида уларни банклар раҳбарияти билан учрашувини ҳам ташкил қилди.\n22:09 / 10.10.2020\n“Мактабни битирган ўғил-қизлар мажбуран касб-ҳунар коллежларига юборилди. Оқибатда на касб, на билим ўрганишди” – Сенат раиси\nТошкент вилоятида ҳисоботларда амалда йўқ янги иш ўринлари қўшиб ёзилгани маълум бўлди\n20:45 / 07.10.2020\n«Қачонгача бюджет маблағлари, халқ ризқи талон-торож қилинади?» – Танзила Норбоева Қумқўрғонда қулаб тушган кўприк ҳақида\n23:15 / 06.10.2020\n«Яқин йиллар ичида ҳокимларни сайлаш тизимига ўтамиз, лекин бу қачон бўлишини айтолмайман» – Танзила Норбоева


Айрим оилаларнинг фарзандлари бу йилги контрактини тўлашдан озод қилинди - UzNews.uz\n15 июля, 10:12 456 0\nАйрим оилаларнинг фарзандлари бу йилги контрактини тўлашдан озод қилинди\n“Темир дафтар”га киритилган оилалар учун қатор имтиёзлар белгиланди.\n“Ёшларни ҳар томонлама қўллаб-қувватлаш ва уларнинг ижтимоий фаоллигини янада оширишга оид қўшимча чора-тадбирлар тўғрисида”ги президент фармони имзоланди.\nУнга кўра, “темир дафтар”га киритилган оилалар учун қатор имтиёзлар белгиланди. Жумладан,\n— 2021 йил август ойида “темир дафтар”га киритилган оилаларнинг 18 ёшгача бўлган ҳар бир фарзанди учун 500 минг сўм миқдорида бир марталик моддий ёрдам кўрсатилади.\n— “Темир дафтар”га киритилган оилаларнинг давлат ОТМларида таълим олаётган фарзандларига 2021/22-ўқув йилида биринчи ўқув йили учун тўлов-контрактнинг тўлиқ суммаси қоплаб берилади.\n— “Темир дафтар” ва “аёллар дафтари”га киритилган оилалар фарзандлари ҳамда “ёшлар дафтари”га киритилган ёшларга янги турмуш қураётганида ўз хонадонида қўшимча уй-жой қуриши учун 33 миллион сўмгача гаровсиз кредит ажратилади.\n— Ипотека дастури доирасида бошланғич бадал ва фоиз тўловлари бўйича қўшимча 2 мингта ёш оилага уй-жой сотиб олиши учун субсидия ажратилади.\n— 2021 йил 1 сентябрдан республикадаги ОТМда тўлов-контракт асосида ўқиётган талабалар учун Марказий банкнинг асосий фоиз ставкаси миқдорида ва ўқиш муддати тугагандан кейин еттинчи ойдан бошлаб 7 йил муддатда қайтариш шартлари асосида таълим кредитлари берилади.\n— Давлат органлари ва ташкилотларида ишлаётган халқаро 500 таликдаги ОТМларини тамомлаган ёки уларда илмий даража (PhD ва унга тенглаштирилган бошқа илмий даража) олган ёш мутахассисларнинг лавозим маошига қўшимча устамалар тўлаб бориш тартиби жорий этилади.\nБунда, oйлик устамалар 2021 йил 1 октябрдан бошлаб Давлат хизматини ривожлантириш агентлиги, иш берувчи ва ёш мутахассис билан 3 йилгача бўлган муддатга тузилган шартнома асосида ҳар ой тўлаб борилади.\nЭлатиб ўтамиз, 30 июнь куни президент Шавкат Мирзиёев Ўзбекистон ёшлар ва талабалар форумида янги ўқув йилидан бошлаб талабаларга янги имтиёзлар берилиши ҳақида айтганди.\n22 июля, 07:55 964 0\n23 июля, 13:47 651 0\n23 июля, 08:42 634 0\n09 Июля, Пятница 3256 0\n09 Июля, Пятница 3430 0\n06 Июля, Вторник 16728 3\n08 Июля, Четверг 13063 0\n24 Июня, Четверг 7718 3


Тожикистонда коррупцияга қарши янги курашувчи пайдо бўлди\n17:31 / 23.01.2017\n23 январда Тожикистон президенти Имомали Раҳмон мамлакат ҳукуматида навбатдаги кадрлар алмашинувини амалга оширди. У ҳукуматнинг икки аъзосини вазифасидан озод қилган ва коррупцияга қарши кураш маъмуриятига янги раҳбарни тасдиқлади.\nШундай қилиб, Давлат молиявий назорати ва коррупцияга қарши кураш агентлигига Сулаймон Султонзода раҳбарлик қилади. У бунгача Тожикистон бош прокуратурасида кадрлар бўлими бошлиғи бўлиб ишлаган. Унга янги вазифасида Тоҳир Нурзода ўринбосарлик қилади, деб хабар қилмоқда Тожикистон президенти матбуот хизмати.\nБундан ташқари, Раҳмоннинг фармонига кўра, Инвестициялар ва давлат мулкини бошқариш давлат қўмитаси раҳбари Қодир Қосим ҳам вазифасидан озод этилган. Унинг ўрнини бунгача президент аппарати раҳбари ўринбосари бўлиб келган Файзиддин Қаҳҳорзода эгаллаган.\nТранспорт вазири Шерали Ганджалзода вазир ўринбосари этиб тайинланган. Вазирлик раҳбарлиги Тоғли Бадахшон мухтор вилояти Рушан тумани раҳбари Худоёр Завқибекка ишониб топширилган.\nТожикистон молия ва иқтисодиёт институти ректори бўлиб ишлаган Ашурбой Солиҳзода Тожикистон президентининг иқтисодий масалалар бўйича маслаҳатчиси лавозимига тайинланган. Бу лавозимда ишлаган Фаррух Ҳамрализода эса Ҳисоб палатаси раҳбарлигига тайинланган. У Дилмурод Давлатзоданинг ўрнини эгаллайди.


Франция разведкаси: Кимёвий ҳужумни фақатгина Башар ал-Ассад кучлари амалга ошириши мумкин бўлган\n29 июн 2022, Тошкент вақти: 03:44\nФранция ҳукумати ўтган ойда Дамашқ яқинида рўй берган кимёвий ҳужумни фақатгина Сурия ҳукумати тарафидаги кучлар амалга ошириши мумкин бўлган, демоқда.\nФранция разведка ҳисоботида айтилишича, 21 август кунги ҳужумда “кимёвий моддалар кенг қўлланилган”. Мазкур ҳужум оқибатида камида 281 киши нобуд бўлгани ҳам айтилади ҳисоботда.\nАйни пайтда, Вашингтонда гапирган АҚШ Сенатори Жон МакКейн президент Барак Обама конгрессни Сурияга ҳарбий ҳужум уюштириш режаларига кўндириш учун қаттиқ ҳаракат қилишига тўғри келади, дея баён қилди.\nМакКейн, шунингдек, АҚШ Конгресси Обаманинг Сурияга ҳарбий ҳужум қилиш режаларини маъқулламаса, бунинг ҳалокатли оқибатлари бўлади, дея огоҳлантирди.\nСурия Президенти Башар ал-Ассад Францияда чиқадиган “Le Figaro” газетасига берган интервьюисда ўз ҳукумати кимёвий қурол қўллаганига оид иддаоларни “мантиқсиз”, дея инкор қилди.